Сифатсиз “Асл бахт” ширинлиги бозордан йиғиштириб олинди\nТошкентнинг «Ўрикзор» бозоридан харид қилган «Асл бахт» ширинлиги сифатидан шубҳаланган журналист Малоҳат Эшонқулова 4 февраль куни ўз суриштирувини ўтказди.\n“Мен “Ўрикзор” бозоридан шунақанги чиройли қадоқланган бир қути пирожний сотиб олгандим. Уйга келтирсам, ниҳоятда сифатсиз, расво экан. На чиқарилган санаси ёзилган, на сақланиш муддати ёзилган, қадоғига на ишлаб чиқарувчи тадбиркорнинг, на цехнинг манзили бор. Ҳеч нарса кўрсатилмаган. Пирожнийни кўрсангиз, егингиз келиб, сўлагингиз оқади. Уйга олиб келиб еганимиздан сўнг аҳволимиз ёмонлашди”, дея эслайди Эшонқулова.\nКўнгилни айнитар даражада сифатсиз ширинликлар\nЭртасига эрталаб Эшонқулова маҳсулотнинг зарарли экани ҳақида СЭС (Санитария эпидемиология станцияси) истеъмолчилар ҳуқуқини ҳимоя қилиш бўлимига бориб ариза ёзади, кейин эса ширинлик сифати юзасидан истеъмолчилар фикрини ёзиб ола бошлайди.\nҚутидаги “ширинлик”дан татиб кўрган шахсларнинг барчаси унинг сифати пастлиги, кўнгилни айнитар даражада расволигини, муддати ўтиб кетгани, арзон ва яроқсиз масаллиқдан тайёрланганини билдиришади.\nТушга яқин, соат 13.00 да “Ўрикзор” бозорининг 7-павильонида ўша ширинликлар сотиладиган дўконга солиқчилар, СЭСнинг истеъмолчилар ҳуқуқларини ҳимоя қилиш бўлими ходимлари келиб, Эшонқулова шикояти асосида “разбор” бошлашади…\n“Тадбиркорнинг рухсатисиз текшириш мумкинмас!”\nМаълум бўлишича, Мансурхон ака исмли қўқонлик тадбиркор ишлаб чиқараётан шу номдаги ширинликларнинг муддати беш ойдан ортиқ ўтиб кетган, бунинг устига қадоқланган қутиларда чиқарилган муддати кўрсатилмаган.\nОзиқ-овқат махсулотлари билан боғлиқ яна бир жиддий муаммо уларнинг сифати олдиндан текширилмасдан савдога чиқарилишида, дейди журналист.\n«СЭС қачон озиқ-овқат махсулотидан кимдир заҳарланиб, касалхонага тушганидан кейингина текшириш ҳуқуқига эга экан. Яна бир муаммо, одамларимиз, яъни истеъмолчиларнинг ҳеч қачон ўз ҳуқуқларини ҳимоя қилишни билмаслигида…».\nАризаси юзасидан анча талашиб тортишганидан кейингина СЭС маъмурлари пишириқларни текширишга мажбур бўлишади. Бироқ журналист шу “текшириш” жараёнида ҳам савдо хизмати кўрсатиш, ишлаб чиқаришнинг ниҳоятда сохталашиб кетганига, коррупция ва бойишга қаратилганига гувоҳ бўлганини айтади.\n“СЭС ходимлари менинг шикоятимга қарамай, тадбиркорнинг рухсатисиз маҳсулотни текширишга олмасликларини айтишди. Ўринбосари 3 бўлак олиб текширамиз деб турганида, бошлиғи келиб қолиб, “йўқ, мумкинмас!” деб туриб олди”, дейди у.\nСЭС рейдидан сўнг дўкондаги барча ширинликлар «Ўрикзор» бозоридан араваларга ортилиб, қаергадир олиб кетилган.\nОзиқ-овқатдан заҳарланиш тез-тез учрайдиган ҳолат\nЎзбекистонда одамларнинг озиқ-овқат маҳсулотларидан оммавий заҳарланиши сўнгги йилларда тез-тез учрамоқда.\n«Элтуз» нашри 5 февраль куни Наманганнинг Косонсой туманида 36 киши калла-поча ва хасипдан заҳарланиб шифохонага ётқизилгани ҳақида хабар берган эди.\nЎтган йилнинг ноябрь ойида эшак гўштидан тайёрланган колбасалар шов-шувга сабаб бўлган эди.\nМай ойида эса Андижоннинг Шаҳрихон туманида юзлаб одам сифатсиз музқаймоқдан заҳарланган эди.\ndata-title="Сифатсиз “Асл бахт” ширинлиги бозордан йиғиштириб олинди" data-description="Тошкентнинг «Ўрикзор» бозоридан харид қилган «Асл бахт» ширинлиги сифатидан шубҳаланган журналист Малоҳат Эшонқулова 4 февраль куни ўз суриштирувини ўтказди. "Мен ..." data-image="https://eltuz.com/wp-content/uploads/2018/02/rasm3426.jpg" data-url="https://eltuz.com/video/202701/" data-services="facebook,odnoklassniki,twitter,telegram" data-counter="ig">\n18 сентябр 2017\nШавкат Музаффар: “Илтижо”\nКун карикатураси рукнида “Элтуз” нашри, 49 ёш ўзбек рассоми Шавкат Музаффарнинг “Prayer” (Илтижо) карикатурасини тақдим этади. Бугунги кун зеҳнияти ...\nВидеокузатув тергов холис бўлишини таъминлайдими?\nЎзбекистон президентининг тергов жараёнига оид янги қарори ижобий баҳоланаётган бўлса-да, мамлакатда кучли адвокатура, фуқаролик жамияти ва мустақил оммавий ахборот ...\n2 май – жадид Исмоил Гаспирали Бухорода Саид Абдулаҳадхон билан учрашди\n1893 йил май ойида Туркистон ойдинларига йўл кўрсатган “Таржимон” газетаси ташкилотчиси Исмоилбек Гаспирали (Исмоил Гаспринский) Бухоро амири таклифига кўра ...\n“Бўз” туман “Бўстон”га айланади…\nАндижон шаҳрида 16 май куни вилоят фаоллари ва президент Мирзиёев иштирокидаги йиғилишда Бўз тумани ҳокими Иномжон Мадалиев туман номини ...


Тошкентда 23 ёшли йигит лифт туйнугига тушиб кетди » Новости Узбекистана сегодня: nuz.uz\nНовости Узбекистана → ҲОДИСА → Тошкентда 23 ёшли йигит лифт туйнугига тушиб кетди\n02-10-2017 14:10 0 693 Рейтинг1 Чоп этиш\nТошкентда 23 ёшли йигит лифт туйнугига тушиб кетди\n1- октябр куни, Тошкент вилояти Паркент туманида яшовчи 23 ёшли йигит беихтиёр лифт туйнугига тушиб кетди деб хабар қилмоқда asr.uz нашри Шайхонтоҳур туманидаги ИББ хабарига таяниб.\nТошкент шахри, Шайхонтоҳур туманидаги ИББ бўлимига бу ҳақида ахборот келиб тушди. Ма`лум бўлишича воқеа «Элегант текстил» корхонаси биносида содир бўлган. Эшик очилганида йигит лифт туйнуги ичига тушиб кетган.\nҲозирги вақтда жабрланувчи Республика нейрохирургия илмий маркази шошилинч тиббий ёрдами бўлимига жойлаштирилди. Баландликдан тушганда шикастланиш, сийдик йўли шикастланиши, 2-даражали шикастланиш шок ташхислари қўйилди.


Асқар Акаев Қирғизистонни тарк этди | Qalampir.uz\nАсқар Акаев Қирғизистонни тарк этди\nОлам\t08 Август 17:18 13385\nБугун, 8 август куни Қирғизистоннинг биринчи Президенти Асқар Акаев мамлакатни тарк этди. Бу ҳақда 24.кг ахборот агентлиги хабар берди.\nҚайд этилишича, соат 16:35 да собиқ давлат раҳбари Россиянинг “Аэрофлот” авиакомпаниясининг Бишкек-Москва йўналишидаги рейсида учиб кетган. Баъзи маълумотларга кўра, у билан бирга ўғли Илим ҳам бўлган.\nАввалроқ, Асқар Акаев “Қумтор” кони бўйича шартнома тузишда йўл қўйган хатоларини тан олиб, Қирғизистон халқидан кечирим сўраган эди.\nЭслатиб ўтамиз, жорий йилнинг 2 август куни 16 йил мобайнида Россияда яшаб келган Акаев ватани — Қирғизистонга қайтарилди. Дастлаб, собиқ Президенти “Қумтор” олтин кони бўйича Миллий хавфсизлик давлат қўмитаси томонидан сўроқ қилинди. Сўнгра, у давлат раҳбари Садир Жапаров билан учрашди. Учрашувдан сўнг, Асқар Акаев матбуот анжуманида Қирғизистон Президентига “ҳамма нарсани айтиб бериш” имконияти учун миннатдорлик билдирган.\nМаълумот ўрнида, Асқар Акаев Қирғизистонни 1991 йилдан 2005 йилгача бошқарган, у давлат тўнтариши натижасида лавозимидан четлатилган. У 2005 йилдан бери Россияда бўлиб, илмий фаолият билан шуғулланган. 2021 йилнинг июль ойида Акаев халқаро қидирувга берилган. Қирғизистоннинг собиқ Бош вазири Феликс Куловнинг айтишича, собиқ президентнинг ўзи ихтиёрий равишда Бишкекка келиб, “Қумтор”га қарши жиноий иш доирасида гувоҳлик берган.\n20 Сентябрь 18:17 43667\n20 Сентябрь 13:55 38589\n19 Сентябрь 11:57 36961\n19 Сентябрь 18:13 34623\n19 Сентябрь 16:53 23692


Стратегик шерикчилик ўрнига стратегик рақобат\n07 июл 2022, Тошкент вақти: 09:05\nОлий даражали сўзлашувлар¸ ЕИ ва Россия ўртасидаги кескинликни юмшатиш ўрнига уни янада кучайтиргандек.\nХабаровск саммити якуни ҳақда гапира туриб¸ Европа Иттифоқи ва Россия муҳокама этилган муаммолар юзасидан бирор тўхтамга кела олмадилар¸ дейиш балки тўғрироқдир.\nШундай бўлса-да аксар кузатувчилар¸ ўзаро стратегик шерикчилик ҳақда гапираëтган иккала томоннинг нафақат келиша олмаëтгани балки шерикчилик ўрнига стратегик рақибликни кучайтираëтганига кўпроқ диққат қаратмоқдалар.\nСаммитдан сўнг ўтказилган матбуот анжуманида ҳам томонлар асосий вақтни бир-бирини айблаш ва танқид қилишга сарфладилар.\nКутилгани каби¸ собиқ совет ҳудудларида кимнинг қандай таъсирга эга бўлиши масаласи¸ Брюссел ва Москва раҳбарлари орасидаги зиддиятнинг асос-маркази бўлди.\nСобиқ иттифоқ ҳудудларига ўз орқа ҳовлиси деб қарайдиган Кремл¸ бу ерга бошқа ўйинчининг киришига мутлақ йўл бермаслик кайфиятида. Аммо Европа Иттифоқи Россия бу ҳудудларни мутлақ ўзиники қилиб олиш фикридан воз кечиб¸ бу таъсирни ўзаро бўлишиш лозим¸ деб ҳисоблайди. Шу ниятда иттифоқ¸ Украина¸ Белорус¸ Молдова ва Кавказ давлатлари билан ҳамкорликни кенгайтиришни кўзда тутувчи "Шарқий шерикчилик" дастурини бошлади.\nХабаровск саммитида қатнашган иттифоқ делегациясига раислик қилган Чехия президенти Вацлав Клаус¸ иттифоқ Россияни анъанавий таъсир доирасидан ҳайдаб чиқармоқчи¸ деган нотўғри тушунчани Москва раҳбарияти хаëлидан чиқариш учун барча ишни қилажагини таъкидлади.\n- Биз президент Медведевни "Шарқий шерикчилик" ғоясининг қайсидир давлат¸ хусусан Россияга қарши қаратилмагани¸ аксинча унинг ижобий ҳамкорликни ривожлантиришни мақсад қилганига ишонтиришга уриндик. Мен президент Медведевнинг ниятларимиз яхшилигига ишонтира олдик¸ деб умид қиламан¸ деди Европа Иттифоқининг жорий раиси¸ Чехия президенти Вацлав Клаус.\nАммо қўшма матбуот анжумани чоғида Медведев қилган баëнотлар¸ бунинг айнан аксидан дарак берди. Европа Иттифоқи шаънига ҳақоратдек янграшига қарамай Медведев¸ иттифоқдагиларнинг ўзлари ҳам "Шарқий шерикчилик" дастурининг нима кераги борлигини англамасликлари ҳақда гапирди ва Чехия президентининг орадаги зиддиятни хаспўшлаш уринишларига ҳам тош отди.\n- Очиғини айтсам¸ айрим давлатларнинг "Шарқий шерикчилик" ғоясини Россияга қарши шерикчилик сифатида кўраëтганлари бизни ноқулай аҳволга солмоқда. Мен бу ерда ЕИ раҳбарияти ëки бу стол атрофида ўтирган шерикларимизни назарда тутаëтганим йўқ. Мен бошқа давлатлар ҳақда гапираяпман ва "Шарқий шерикчилик"нинг Россияга қарши шерикчиликка айланишини истамаслигимизни таъкидламоқчиман¸ деди президент Медведев.\nЕИ-Россия саммити якунида Кремл раҳбари Европа учун бунëд қилинаëтган янги хавфсизлик тизимини ҳам танқид қилди ва бунинг учун аксарияти иттифоққа аъзо бўлган НАТО давлатларини ëзғирди.\n- Масалан¸ Шимолий Атлантика блоки билан орамизда шерикчилик алоқалари бор. Бу алоқаларнинг махсус мақомга эга бўлишига қарамай¸ амалда улар ўзининг ўта заифлигини кўрсатмоқда. НАТО ва Россия ўртасидаги муносабатларни қайта қуриш борасидаги жорий уринишлар жиддий қийинчиликларга учрамоқда¸ деди президент Медведев.\nАсосий вақт иттифоқ ва Кремл ўртасига зиддият солаëтган масалалар юзасидан бир-бирини танқид қилиш ва айблашга сарфланган матбуот анжумани давомида Украина¸ Россия ва ЕИ ўртасида қаторасига уч йилдан бери кузатилаëтган газ жанжали каби кескинликни янада оширувчи мавзулар ҳам тилга олинди.


РАҚАМЛИ ИҚТИСОДИЁТ - Ўзбекистон овози газетаси\nУлуғбек АЗИЗОВ, Тошкент молия институти ректори, профессор:\n– Жаҳондаги кўплаб молиявий муассасалар таҳлилчилари қайд этишича, барча мамлакатлар 2019-2020 йилларда оғир иқтисодий инқироз таъсирини бошларидан кечиради. Буни иқтисодиёт циклик (маълум даврда такрорланиб турадиган ҳолатда) ривожланиши, фонд ва хомашё бозорларидаги вазият кўрсатиб турибди. Давом этаётган сиёсий беқарорлик ҳам салбий роль ўйнамоқда. Жаҳон оммавий ахборот воситаларида дунё иқтисодиёти рецессияси ҳақидаги тахминлар қонуний изчиллик билан кўрсатиб борилмоқда.\nЖаҳон иқтисодиёти рецессияси тўғрисида турли тахминлар билдирилмоқда. Бу хавотирли аломатлар жаҳон иқтисодиёти етакчилари бўлган – Хитой, АҚШ, Германия ва Буюк Британия давлатлари иқтисодий кўрсаткичлари таҳлили асосида аниқланган. Хусусан, Германия ва Хитойда ички ялпи маҳсулот тушиб кетиши кузатилди, АҚШ ва Буюк Британияда давлат акциялари даромадлилиги пасайди. Халқаро валюта фонди раҳбари фикрича, жаҳон иқтисодиёти Улуғ турғунлик (депрессия) даврига қайтиши мумкин. Улуғ депрессия 1929 йилдан 1933 йилгача давом этган. Ўша пайт рецессияси белгиси сифатида фонд бозорида нархлар тушиб кетганлиги қайд этилмоқда.\nРецессия жараёни ўзи кетидан муайян салбий молиявий ва иқтисодий оқибатларни келтириб чиқаради. Улуғ депрессия вақтидаги рецессия натижасида улкан фалокат келиб, аҳоли зиммасига оғир юк бўлиб тушган бўлса, унинг ҳозирги замонда рўй бериши жаҳон иқтисодиётида кўриниб турганидек, бошқачароқ, анча мураккаб табиатга эга.\nИқтисодиётнинг ҳозирги босқичида ҳам рецессия сабабларига нисбатан ноаниқликлар мавжуд. Иқтисодиёт назариясида, хусусан, рецессия жараёни ва унинг бошқа иқтисодий ҳақиқатлари билан (ушбу ҳолатда фонд бозори), пандемия (Хитой коронавируси) корреляция (ўзаро боғлиқлик) қилишда ҳал қилинмаган масалалар, етишмовчиликлар бўлиб, улар вужудга келган ҳодисаларга аниқ жавоб бермайди. Ҳаттоки Халқаро валюта фонди жаҳон иқтисодиёти кўрсаткичлари пасайишини баҳолашда аниқлаштирилмаган «рецессия» атамаси билан чекланмоқда. Бунда мавжуд иқтисодий ва иқтисодий бўлмаган рисклар (хавф-хатарлар, таваккалчиликлар) ҳисобга олинмайди.\nШу билан бирга, SP 500 га кирувчи АҚШнинг энг йирик компаниялари ўз даромадларини кўпайтирмоқда. Буни барқарор ривожланиш кўрсаткичи деб ҳисоблаш мумкин. Бу ҳолатни тасдиқловчи бошқа қатор далиллар ҳам мавжуд.\nБундан хулоса қилиш мумкинки, иқтисодиёт тушиб кетиши жараёнининг ўзи – бу ҳали рецессия эмас, балки анча мураккаброқ ҳодисадир. Ўзбекистон олимлари ва иқтисодчиларида рецессия жараёни ва унга яқин, лекин аутентик (асл нусхасига мос) бўлмаган ҳодисаларни батафсил ўрганиш, тадқиқ этиш имконияти бор. Бу ҳодисалар вақт-вақти билан нафақат миллий, балки жаҳон иқтисодиётида ҳам рўй беради. Табиий савол туғилади: тахмин этилаётган рецессия жараёнлари бўлиши мумкин бўлган салбий оқибатларнинг олдини олиш учун нима қилинмоқда ёки бу долзарб муаммони ҳал этиш, олдини олиш учун (превентив) қандай чоралари кўрилмоқда?\nМамлакатимизда амалга оширилаётган ижтимоий-иқтисодий ўзгаришлар даврида олий давлат даражасида иқтисодиётни ривожлантириш ва ижтимоий соҳа ривожланишига қаратилган ҳужжатлар қабул қилинмоқда. Бу ҳужжатларнинг бири – Президентимизнинг парламентга Мурожаатномасидир. Унда стратегик мақсадлар ва яқин ўрта муддат истиқболга мўлжалланган вазифалар белгиланган.\nДастурий маърузада ижтимоий ривожланиш ва мамлакатимиз иқтисодиёти ўсиши асосий тамойиллари акс этган. Аҳолининг заиф қатламларини ижтимоий ҳимоялаш масалаларига, хусусан уй-жой билан таъминлашга катта эътибор берилган. Ҳар бир одам ва оила учун уй олиш – бу кичик ватанга эга бўлиш, ўзини ҳам, оиласини ҳам ижтимоий ҳимояланганликларидир. Муҳтожларни уй билан таъминлаш – бу нафақат муаммони давлат нуқтаи назаридан кўриш, балки мамлакатимиз раҳбарининг шахсий муносабатидир. Буни Президентимизнинг қуйидаги сўзлари тасдиқлайди: «менинг энг катта истагим, мамлакатимизда ҳар бир оила ўз уйи, ўз хонадонига эга бўлсин». Бу сўзлар ниҳоятда катта крейсер тезлигида ҳаётга жорий этилмоқда. Қисқа муддатда 2,5 мингга яқин ижтимоий инфратузилма объектлари ишга туширилди.\nШуни қайд этиш керакки, Мурожаатда иш ҳақи, пенсия, стипендия ва нафақалар, улар инфляциядан аввал оширилиши ҳақида гап боради. Ижтимоий тўловлар таъминланишида сансалорлик кам бўлади. Мутасадди ташкилотлар белгиланган юридик муолажаларни амалга оширишда энг кам ҳужжатлар сонини талаб қилишади.\nПрезидент Мурожаатномасида яна бир асосий жиҳат бор. Бу назаримда, давлатимиз раҳбари илм-фан масаласида мутлақо янги сиёсатни шакллантирмоқда ва бу олимларимиз интеллектуал ақлий салоҳиятини ошириш имкониятини беради.\nЭволюциявий ўзгаришлар янги босқичида илм-фан бутун иқтисодиёт ривожи драйверига айланиши керак. Илм-фан замин бўлиб, миллат келажагини қуришга асос бўлади. Илмий натижалар жамият асосий ютуқларини белгилайди. Яқин пайтгача миллий фан стагнацияси ва ҳатто рецессияси ҳақида гапириш мумкин эмас эди, бу эса фундаментал тадқиқотларга салбий таъсир этди. Ҳозирги пайтда давлат олимларни жиддий қўллаб-қувватлаш ва илмий тадқиқий ишларни олиб бориши учун яхши шароит яратишга барча чораларни кўрмоқда. Илм-фанни ривожлантириш бўйича давлат сиёсати шуни кўрсатмоқдаки, давлат Ўзбекистон илм-фанини халқаро даражасига олиб чиқмоқчи, уни рақобатбардош қилмоқчи.\nЕтакчи хорижий илмий марказлар билан албатта ҳамкорликни йўлга қўйиш шартлигига алоҳида аҳамият эътибор берилмоқда. 2020 йилда кўпсонли олим ва ўқитувчилар «Эл-юрт умиди» фонди томонидан илмий тадқиқот ва малака ошириш учун чет элга юборилади. Бу билан ўзбек функционал фанига мустаҳкам асос солинади.\n«Фақат таълим миллат келажагини белгилайди» қоидаси Мурожаатноманинг ўрта таълим муассасаларини битириб, олий маълумот олишга интилаётган битирувчиларни қамраб олиш масаласида ўз аксини топган. Бу йилнинг ўзида битирувчиларни олий таълим билан қамраб олиш 2020 йилда камида 25 фоизга ва келгусида 50-60 фоизга ошади. Бу 2016 йилга нисбатан олий маълумотли кадрларни тайёрлаш 5 марта кўпаяди, дегани. Бунинг натижасида, шубҳасиз, жамиятимиз ақлий, иқтисодий ва маданий салоҳияти ошади.\nБундан ташқари, Мурожаатномада малака миллий тизимини ишлаб чиқиш зарурати қайд этилган. Бу халқаро меҳнат бозори талабларига жавоб берувчи кадрларни ихтисослик бўйича тайёрлаш имкониятини беради. Буларнинг ҳаммаси касбий омилкорликни (компетенцияни) барча соҳаларда таъминлайди, шу жумладан иқтисодиётда ҳам. Натижада жамиятимиз келажаги профессионалларнинг ишончли қўлида бўлади.\nТаълимда электрон форматни жорий этиш – мазкур стратегик ҳужжатнинг яна бир асосий қоидасидир. Ҳозирги пайтда олий таълим тизимида рақамли технологияларни янада кўп жорий этишга тайёргарлик кетмоқда. Рақамлаштириш таълимий, илмий контент тез ва сифатли ривожланишига имконият беради. Бу инновациявий технологиялар билан боғлиқ. Биринчи навбатда рақамли электрон дарсликлар, ўқув қўлланмалари ва бошқа ўқув адабиётлар яратиш, шунингдек бутун мониторинг ўқув тизимини рақамли шаклга ўтказиш лозим. Иккинчидан, онлайн-ўқитишни рақамлаштириш ўқитиш жараёни субъектларига ҳам, объектларига ҳам кутилган натижаларни беради. Шунга тўлиқ ишонч борки, рақамли технологиялар асосида тайёрланадиган кадрлар жаҳон рақобат муҳитида иқтисодиётимиз профессионал йўл кўрсатувчилари (лоцманлари) бўладилар.\nРақамли компетенция – олий таълим муассасаларида юқори малакали кадрларни тайёрлашда қўйиладиган асосий талабдир. Бу иқтисодиётни рақамлаштириш тамал тошидир. Рақамлаштириш соҳасида малакали кадрларнинг етишмаслиги сир эмас. «Рақам мактаби» тизими ва унинг кейинги босқичи – «Рақам олий мактаби» ишлаши талаб этилади. Айнан таълимнинг шу икки босқичида жамият, хусусан иқтисодиётнинг бутун рақамли инфратузилмаси қурилади.\nШуни қайд этиш керакки, рақамлаштириш – бу янгилик эмас, замондошларимиз тафаккури билан ўйлаб топилган нарса эмас. Яъни, бугунги рақамлаштириш асослари дастлаб улуғ бобомиз Ал Хоразмий томонидан қўйилган. Блокчейн технологияси асосида рақамлаштириш – бу минг йил аввал улуғ олим яратган ўша алгоритмдир. У фақат янгиланган, бойитилган ва ҳаётга жорий этилаётган кўринишидир.\nРақамлаштириш асосида технологик эволюция иқтисодиёт ривожланишининг тўхтатиб бўлмас жараёнидир. Президент Мурожаатномасида «Рақамли Ўзбекистон – 2030» давлат дастурини ишлаб чиқиш зарурлиги қайд этилган. 2020 йилда биз «Рақамли иқтисодиёт»ни ривожлантиришда туб бурилиш яратишимиз лозимлиги алоҳида уқтирилган. Энг асосийси, биз уни қанча тезроқ ўзлаштирсак, шунчалик амалга оширилаётган ислоҳотлар натижаси сифатли ва муваффақиятли бўлади. Биринчи навбатда, бу иқтисодий муносабатлар янги сифат даражасидир. Улар товарлар, хизматлар, бизнес ва тижорат жадал ҳаракатига таянади. Бу ҳозирги замон қонуний эволюциявий спираль шаклидаги ривожланишнинг навбатдаги босқичидир. Бугун мамлакатимизда рақамли технологиялар ривожланиши учун барча шароитлар яратилмоқда. Бу шубҳасиз давлат, хусусий сектор, фуқаролик жамияти ва ахборот-технологияларнинг муваффақиятли ҳамкорлиги натижасидир. Мурожаатда таъкидланишича, ҳозирги шароитда мамлакатимиз рақамлаштириш туфайли нафақат иқтисодий ютуқлар рамзи, балки бутун жамият ривожи рамзи бўлган илғор давлатлар қаторидан ўрин олади.


Одамлар ўлимига сабаб бўлган низо ортидан қирғиз-тожик ҳукумати бошлаган музокара якунланди\nҚирғиз-тожик чегарасида низо чиққан ҳудудни қўриқлаётган қирғиз чегарачилари.\nҚирғиз-тожик чегарасида 13-14 март куни одамлар ўлимига сабаб бўлган низо ортидан вазиятни барқарорлаштириш юзасидан бошланган икки давлат ҳукуматларининг музокаралари якунланди.\nҚирғизистон ва Тожикистон чегарасидаги низодан сўнг юзага келган вазиятни юмшатишга қаратилган музокаралар 14 март куни бошланган эди. Икки давлат Бош вазирларининг ўринбосарлари даражасида ўтказилган учрашув 4 кун давом этди ва 18 март куни кечга яқин якунланди.\n13 март куни бошланган низо пайтида қирғизистонликлар Тожикистоннинг Ворух анклави йўлини, тожикистонликлар эса Ақсай-Тамдиқ йўлини тўсиб қўйган эдилар.Сўзлашувлар натижасида бу йўллар очиладиган бўлди.\n-Йўллар бугун очилади ва ҳеч қандай постлар бўлмайди. Икки мамлакат фуқаролари ҳам тўсиқларсиз ўтаверишади. Фуқаролар учун зарур бўлган йўллар қурилишини давом эттиришга келишдик. Энг асосийси – ўзаро тушуниб, манфаатларни ҳисобга олиб, бир қарорга келдик, -деди Қирғизистон бош вазири ўринбосари Жениш Разақов.\nТомонлар можаронинг чиқишига сабаб бўлган айбдорларни топишга, жабрланганларга келтирилган зарарни биргаликда тўлаб бериш борасида бир қарорга келдилар.\n-Биз прокуратурага айбдорларни топишни топширдик. Негаки, одамлар ўлди, ҳар бирининг орқасида учтадан боласи қолди. Бу ачинарли ҳолат. Келажакда бундай ишлар қайталанмаслиги керак. Шу сабабли айбдорлар топилади ва жазоланади, -деди Тожикистон бош вазир ўринбосари Азим Иброҳим.\n13-14 мартда Қирғизистоннинг Ақ-Сай ва Тожикистоннинг Меҳнатобод қишлоғи яшовчилари ўртасида Ақ-Сай-Тамдиқ йўлининг қурилиши юзасидан низо чиққан. Натижада бир неча одам жабрланган.\n13-14 март кунлари қирғиз-тожик чегарасида чиққан низо пайтида отилган ўқлардан Тожикистоннинг икки фуқароси - Рафоуддин Тешаев ва Ҳусайн Ҳакимов ҳалок бўлди.\nҚирғизистон томони эса уч фуқаро ўқотар қуролдан яраланиб касалхонага ётқизилганини билдирган.\nБундан ташқари ҳар икки томондан биттадан уй ва автомашина ёқиб юборилгани ҳам айтилган.\nҚирғизистон Бош прокуратурасининг маълум қилишича, қирғиз-тожик чегарасида 13-14-март куни содир бўлган воқеалар бўйича 7 жиноий қўзғатилди.\nМаълум бўлишича, жиноят ишлари “Оммавий тартибсизлик”, “Қароқчилик”, “Миллий нафрат туфайли таҳдид қилиш” каби моддалар бўйича қўзғатилган.\nТерговни Тожикистон ва Қирғизистон ўртасида ҳамкорликда тузилган қўшма тергов гуруҳи олиб боради.


Вашингтон янги қирғиз ҳукумати билан ишлашга тайëр!\nРоберт Блейк Вашингтоннинг Марказий Осиë бўйича юқори даражали маъсулларидан биридир.\nҚирғизистонни парламент республикасига айлантириш ҳақидаги конституция қабул қилинганидан сўнг ўтказилган биринчи сайловлар арафасида Озодлик мухбири билан суҳбатлашган АҚШ Давлат котибининг Жанубий ва Марказий Осиë масалалари бўйича ëрдамчиси Роберт Блейк ана шундай баëнот берди.\nОзодликнинг Вашингтондаги мухбири Ҳезер Маҳер (Heather Maher) АҚШ Давлат департаментининг Марказий Осиë бўйича асосий мутасаддиси Роберт Блейк билан Қирғизистондаги парламент сайлови бошланиши арафасида суҳбатлашди.\nОзодлик: 10 октябр кунги сайловлар Қирғизистон мустақилликка эришганидан бери ўтаëтган энг муҳим тадбир ва мамлакат келажагининг қай йўлдан кетишини¸ шубҳасиз¸ шу сайловлар белгилайди. Муваққат президент Роза Ўтунбаева сайловларнинг янги ҳукумат ваколати ва унга нисбатан ишончни мустаҳкамлашига умид қилмоқда. АҚШ бу сайловлардан нима кутмоқда?\nБлейк: Мен сиз айтгандан ҳам ошириброқ айтмоқчиман – Қирғизистон парламент сайловлари нафақат бу давлат¸ балки бутун минтақа тарихидаги биринчи эркин сайловлардир. Биз ҳокимиятнинг тинч¸ демократик йўл орқали алмашинуви бутун минтақа учун кучли эҳтимолий модел эканлигига умид қилмоқдамиз. Шу боис бу сайловларни қўллаш учун жиддий ишларни қилдик¸ жуда кўп партияларни сайловларга ҳозирлашга ëрдам бердик. Биз сайловолди жараëнининг қандай ўтганидан хурсандмиз. Бу жараëн жуда¸ жуда фаол ва асосан тинчликда ўтди.\nОзодлик: АҚШ ҳукуматнинг Қирғизистон парламент сайловларининг ўтказилишига қандай ëрдам берганига оид айрим мисоллар келтира оласизми?\nБлейк: Албатта. Биринчидан¸ сайловолди жараëнида сайловларда қатнашган партиялар ўртасида жуд кўп тортишув-баҳслар бўлиб ўтди. АҚШ¸ номзодлар ўртасидаги ҳар бири 90 дақиқадан давом этган¸ адашмасам¸ 90 та телемунозаранинг ўтказилишига молиявий ëрдам берди. Биз шунингдек¸ Қирғизистон бўйлаб ëшларни сайловларга фаол жалб этишга қаратилган ахборот кампаниясини ҳам маблағ билан таъминладик.\nБундан ташқари¸ биз судя ва ҳуқуқшуносларни сайловлардан кейин тушиши мумкин шикоят аризалари билан тезликда ишлашга ҳозирлаш учун махсус трейнинглар уюштирдик. Қолаверса¸ Қирғизистоннинг турли районларидаги полициячилар учун ҳам трейнинглар ўтказиб¸ уларни сайлов участкаларини қўриқлаш¸ оломонни назоратга олиш воситаларидан тўғри фойдаланишга ўргатдик.\nОзодлик: Апрел ойида президент Бакиевни ҳокимиятдан ағдариш кунлари бошланиб¸ июн ойида миллий низога кўчган зўравонликлар тўхтатилган бўлса-да¸ Қирғизистонда сиëсий ва миллатлараро кескинлик сақланиб қолмоқда. АҚШ ҳукумати муваққат ҳукуматнинг июн ойидаги миллий низо юзасидан ўтказаëтган тергов-текширувидан қониқиш ҳосил қилаяптими? Хабарингиз бор¸ қирғиз ҳукуматининг асосан ўзбекларни таъқиб қилаëтгани танқидларга сабаб бўлмоқда.\nБлейк: АҚШ¸ унинг ЕХҲТ ¸Европа ва бошқа жойлардаги иттифоқчилари бу низодан сўнг адолат қарор топиши¸ июн ойидаги низодан сўнг адолатли ва ҳаққоний тергов ўтказилишининг нақадар аҳамиятли эканини таъкидлаб келмоқда.\nШу боис биз бу воқеалар юзасидан нафақат Қирғизистоннинг ўз текшируви¸ балки мустақил халқаро текширув ўтказилиши талабини қўлламоқдамиз. Бу бора президент Ўтунбаеванинг биз билан ҳамфикр эканидан мамнунмиз ва ҳозирда июн воқеалари юзасидан халқаро текширув ўтказиш шарт-шароитлари муҳокма қилинмоқда.\nОзодлик: Қирғизистон парламент сайловлари ниҳоясида Бакиевга тарафдор партия устунликка эришса¸ (сайлов дастлабки натижаларига кўра айнан шундай бўлиб чиқди – бакиевчиларнинг “Ата Журт” партияси энг кўп овоз қозонди – таҳр.) бу сайловлардан кутилган натижалар амалга ошмай қоладими?\nБлейк: Сайловолди жараëнидан¸ бирор партиянинг аниқ бир устунликка этишишини кутиш қийин. Сайловдан сўнг Қирғизистонда коалицион ҳукумат тузилиши аниқ. Бу эса¸ Қирғизистон учун янги ҳодиса бўлади.\nМуҳими¸ натижадан ҳам кўра¸ жараëннинг ўзи. Демократиянинг қарор топиши¸ одамлар истагининг амалда ўзини намойиш қилиши муҳим. Биз сайловлардан сўнг шаклланадиган ҳар қандай коалицион ҳукумат билан ишлашга тайëрмиз. Айни пайтда¸ президент Ўтунбаева билан яхши муносабатларни ҳам давом эттирамиз.\nОзодлик: Қирғизистондаги сайлов жараëнида Россия жуда фаол қатнашди ва Москва расмийлари сиëсий партия раҳбарларидан бир нечтасини қабул қилдилар. Россиянинг бундай фаоллиги АҚШни ташвишга солаëтирми? Қирғизистонни таъсир доирасига олиш борасида Россия ва АҚШ ўртасида кураш бораëтган бўлса¸ Вашингтон бу борада ўз рақибидан қандай ўзишни кўзламоқда?\nБлейк: Мен бу ерда Россия ва АҚШ ўртасида ҳеч қандай рақобат йўқлиги¸ аксинча Россия билан бу борадаги ҳамкорликдан мамнунлигимизни айтмоқчиман. Хабарингиз бор¸ президент Медведев президент Обама билан Қирғизистон борасида қўшма баëнот эълон қилди ва биз россиялик ҳамкасбларимиз билан жуда самарали ҳамкорлик олиб бормоқдамиз.\nОзодлик: АҚШ нинг Қирғизистонга сайловлар арафасида кўрсатган ëрдами ҳақида гаплашдик. Сайловлардан кейинги Қирғизистонга АҚШ қандай ëрдам бермоқчи?\nБлейк: АҚШ аллақачон Қирғизистоннинг асосий донорига айланиб улгурди. Жорий йилнинг ўзидаëқ АҚШ Қирғизистонга инсонпарварлик ëрдами сифатида 100 миллион доллар ажратди.\nПрезидент Обама БМТ йиғини доирасида Роза Ўтунбаева билан учрашди ва АҚШ нинг Қирғизистонга бундан сўнг ҳам ëрдам беражагини таъкидлади. Қирғизистонда демократия тақдири ҳал бўлмоқда ва дунëнинг АҚШ учун муҳим бу минтақасидаги бу жараëнлар биз учун ҳам аҳамиятлидир.


Буш Ироқ парламенти қарорини олқишлади\nАҚШ Президенти Жорж Буш Ироқ парламентининг Бағдод билан Вашингтон ўртасидаги хавфсизлик келишувини маъқуллаганини олқишлади.\nИроқ парламенти АҚШ қўшинларининг мамлакатда яна уч йилга қолишига рухсат этувчи ҳужжатни пайшанба куни қабул қилди.\nПрезидент Бушнинг Оқ уй томонидан ўқиб эшиттирилган баёнотида айтилишича, пайшанба кунги қарор “Ироқ демократиясининг юксалиши ва унинг ўзини ҳимоя қила олиш салоҳиятини яна бир бор намойиш қилган”.\nҚабул қилинган келишув Ироқ билан Қўшма Штатлар ўртасида “узоқ муддатли икки томонлама муносабатларга замин ясайди”, дейилади Бушнинг баёнотида.\nИроқ Парламенти раиси Маҳмуд ал-Машҳаданий мажлисда қатнашган депутатлар “кўпчилик овоз билан” келишув қабул қилиниши учун овоз берди, дея баён қилди.\nЯнги келишувга кўра, АҚШ қўшинлари келаси йилнинг 30 июнига қадар Ироқ шаҳарларини, 2012 йилнинг 1 январига қадар эса мамлакатни тарк этиши лозим бўлади.\nИроқ АҚШ қўшинлари устидан назоратни ҳам қўлга киритади.


Кореяга ташриф якунлари: шартномалар, музейлар ва БМТ собиқ бош котибиHaqida.net\nHome Dunyo Кореяга ташриф якунлари: шартномалар, музейлар ва БМТ собиқ бош котиби\nКореяга ташриф якунлари: шартномалар, музейлар ва БМТ собиқ бош котиби\nТОШКЕНТ, 25 ноя — Sputnik, Антон Курилкин. Ўзбекистон президенти Жанубий Кореяга илк ташрифини амалга оширди.\nБизнес шартномалар ва инвестициявий лойиҳалар\nШавкат Мирзиёев биринчи навбатда бизнесменлар билан учрашди – икки давлат тадбиркорлари Жанубий Корея-Ўзбекистон бизнес форумида жам бўлишди. Ўзбекистонда иш юритиш имкониятлари ҳақида сўзлар экан, президент икки мамлакат ҳамкорлигининг ҳажми улкан эканлигини қайд этди – 2017 йил ҳолатига кореяликлар 7 миллиард доллар сармоя киритишган ва 461та корхона очишган.\npresident.uzШавкат Мирзиёевнинг Кореяга давлат ташрифи11\nТашриф давомида бир нечта йирик инвестициявий шартномалар имзоланди – Кореянинг бир нечта гигант компаниялари (Hyundai, Evergreen Holdings, Youngone Corporation, Hwachon Plant-Gemco) Ўзбекистонда ишлаб чиқаришни йўлга қўйишга қарор қилди.\nБулар орасида энг кўзга ташланадигани Hyundai компанияси шартномаси бўлди – автоконцерн Ўзбекистонда автомобиллар ишлаб чиқаришни бошлайди. Янги корхонанинг қаерда жойлашиши ва ишлаб чиқариш ҳажми ҳақида ҳозирча ошкор қилинмади, фақат ишлаб чиқарадиган маҳсулотлари тури маълум: автобуслар, юк машиналари ва айрили юклагичлар.\nМирзиёевнинг Сеулга ташрифи давомида имзоланган барча шартномаларнинг умумий қиймати 8,94 миллиард долларни ташкил этади. Энг кўп инвестиция энергетика ва нефт-кимёга йўналтирилади— 2,95 миллиард доллар. Сал камроқ — 2,7 миллиард доллар банк-молия соҳасига, 1,7 миллиард доллар эса инфратузилмага ажратилади.\nТашрифнинг сиёсий қисми ва идоралар ҳамкорлиги\nСўнгра президент кореялик ҳамкасби Мун Чжэ Ин билан музокаралар ўтказди. Тор доирада ўтказилган музокараларда президентлар ҳамкорликнинг келгусидаги истиқболлар ҳақида суҳбатлашишди ҳамда минтақавий ва халқаро сиёсат бўйича фикр алмашишди.\nSputnik/ Сергей ГунеевПан Ги Мун Мирзиёевга Корея билан алоқаларни ривожлантираётгани учун миннатдорлик билдирди\nМузокаралар якунларига кўра томонлан ҳамкорлик бўйича бир қатор муҳим меморандумларни имзолади: эндиликда Адлия, Ташқи ишлар ва Иқтисодиёт вазирликлари ўзаро ҳамкорлик қилишади. Ўзбекистон Ташқи савдо вазирлиги ва Корея Савдо, саноат ва энергетика вазирлиги ҳамкорликда электрон савдо платформасини жорий этишади.\nЖанубий Корея шунингдек, Ўзбекистоннинг Жаҳон савдо ташкилотига аъзо бўлишига ёрдам берадиган бўлди. Жанубий кореялик мутахассислар ўзбекистонлик ҳамкасбларига техник, консультатив ва эксперт кўмагини кўрсатади.\nТомонлар Кореяга ўзбек уранини етказиб беришга ҳам келишиб олишди.\nЎзбекистон президенти Корея Республикаси Миллий Ассамблеяси спикери ва мамлакат бош вазири билан ҳам учрашди.\nШартномалар имзоланганидан сўнг Шавкат Мирзиёев БМТнинг собиқ бош котиби Пан Ги Мунни қабул қилди – улар икки мамлакатнинг келгусидаги ҳамкорлиги борасидаги масалаларни муҳокама қилишди.\nСеулнинг фахрий фуқароси ва президент ҳақидаги китоб\nТашриф давомида маданий қисмга ҳам ўрин ажратилди – Ўзбекистон президенти Корея Миллий музейи ва Сеул музейига ташриф буюрди.\nREUTERS / Kim Hong-JiМирзиёев Сеул шаҳрининг фахрий фуқароси унвони билан тақдирланди\nСеул мэриясида Ўзбекистон президенти Шавкат Мирзиёевга шаҳарнинг фахрий фуқаролигини бериш маросими бўлиб ўтди.\nБундан ташқари, корейс тилида чоп этилган «Ўзбекистон Республикаси президенти Шавкат Мирзиёев» номли китобнинг тақдимоти ўтказилди.\nКитоб 50 минг нусхада нашр этилган бўлиб, 350 саҳифадан иборат ҳамда мавзулар бўйича саккизта бобга бўлинган. Китобда Шавкат Мирзиёевнинг фаолияти ҳақида батафсил ҳикоя қилинади.\nЎз навбатида Ўзбекистон раҳбари икки халқ ўртасидаги дўстлик белгиси сифатида Тошкентдаги кўчалардан бирини Корея пойтахти Сеул номи билан аташни таклиф қилди.\nАндижонда фуқароларнинг ҳуқуқий онгини ошириш бўйича учрашувлар ташкил қилинмоқда


Оқиловнинг теракт ҳақидаги SMS-мулоқотидан скриншотлар эълон қилинди » Ўзбекистон янгиликлари – Zamin.uz\n11 апрель 2017, 11:02\nШвеция пойтахти Стокгольм марказида юк машинаси одамлар устига бостириб келган эди. Полиция томонидан қўлга олинган ва ўз айбини тан олган гумондор шахс Ўзбекистон фуқароси 39 ёшли Раҳмат Оқилов экани маълум қилинган эди, деб ёзади "Қалампир.уз" нашри.\nСтокгольм полициясида унга қарши камида 70 та “рақамли исбот” бор. ОАВ Оқилов ва “Ислом давлати” аъзоси дея тахмин қилинаётган Абу Фотима ники остида мулоқот қилган одам ўртасидаги хабар скриншотини тарқатди. Бу мулоқот теракт уюштиришдан олдин ва кейин бўлиб ўтган. Нимагадир улар рус тилида ёзишишган.\nТерактдан олдин Оқилов портлашга тайёргарлик кўраётгани ҳақида ёзиб: “Эртага кечки пайт катта машина топиб, оломон устига ҳайдаб боришни хоҳлайман”, дейди. Эртаси куни суҳбатдошига “бир неча кишини урдим, машина бошқа томонга бурилиб кетди. Ҳозир аэропортдаман. Боши берк кўчадаман. Стокгольм марказида 10 тачасини урдим, энди қочишим керак”, деб ёзади. Унинг бу ишидан маслакдоши хурсанд бўлади. “Expressen” газетасининг ёзишича, Оқиловнинг суҳбатдоши тожикистонлик бўлиши мумкин.\nШунингдек, Оқилов юк машинасини бошқараётган вақтда тасодифан ацетон тўкиб юборади ҳам қўл ва оёғи куяди.\nЯнгиликлар » Дунё » Оқиловнинг теракт ҳақидаги SMS-мулоқотидан скриншотлар эълон қилинди\n17:28 Москвадаги ЙТҲ натижасида машина дарёга қулади\n08:03 Стокгольм теракти ижрочиси гумони остида қўлга олинган Ўзбекистон фуқароси исми маълум қилинди\n23:15 Терактнинг эртасига Стокгольм марказидаги вазият. Фотосурат


Ушбу давлатлар нафақат Осиё, балки бутун дунёда, айниқса, юксак технологиялар соҳасида етакчи ҳисобланади, кенг инвестиция имкониятларига эга.\nДавлатлар раҳбарларининг сиёсий иродаси ва мунтазам мулоқотлари туфайли Ўзбекистоннинг ушбу мамлакатлар билан муносабатлари стратегик шериклик даражасига кўтарилган, ҳамкорликнинг турли йўналишларида яқин алоқалар йўлга қўйилган.\n2019 йилда икки томонлама муносабатлар тарихида янги саҳифа очган самарали ташрифлар бўлиб ўтди. Хусусан, 18-21 апрель кунлари Корея Республикаси Президенти Мун Чже Ин мамлакатимизда, 17-20 декабрь кунлари эса Ўзбекистон Республикаси Президенти Шавкат Мирзиёев Японияда ташриф билан бўлди. Учрашув ва музокаралар натижасида салмоқли ҳукуматлараро ва идораларларо ҳужжатлар имзоланди, савдо-иқтисодий ва инвестициявий келишувларга эришилди.\nБугунги йиғилишда ушбу мамлакатлар билан ўзаро савдо ва инвестиция кўрсаткичлари изчил ошиб бораётгани таъкидланди. Ўтган йил якунларига кўра Ўзбекистон ва Япония ўртасидаги товар айирбошлаш ҳажми 400 миллион доллардан ортди. Бугунги кунда юртимизда Кунчиқар мамлакат иштирокида ўттизга яқин корхона фаолият юритмоқда.\nАмалдаги лойиҳаларни ўз вақтида ва сифатли амалга ошириш, инвестициявий ҳамкорликни кенгайтириш бўйича янги таклифлар ишлаб чиқишга алоҳида эътибор қаратилди.\nЯпониялик шериклар билан ҳамкорликда геология, кимё ва нефть-кимё, банк-молия, соғлиқни сақлаш ва таълим каби соҳаларда умумий қиймати 6,6 миллиард долларлик 48 лойиҳа амалга оширилаётгани таъкидланди.\nХусусан, «HIS» компанияси билан меҳмонхоналар қуриш, “Isuzu” ва “Itochu” билан “СамАвто” корхонаси ишлаб чиқариш қувватларини кенгайтириш, Япония халқаро ҳамкорлик агентлиги (JICA) билан Навоий иссиқлик энергия станциясида энергия блоклари (Навоий-3) қуриш бўйича ва кўплаб бошқа лойиҳалар муваффақиятли амалга оширилмоқда.\nЙиғилишда турли икки томонлама тадбирлар, жумладан, ишбилармон доираларининг ўзаро ташрифларини ташкил этиш, янги қўшма лойиҳалар ишлаб чиқиш орқали Ўзбекистон-Япония ҳамкорлигини янада фаоллаштириш зарурлиги таъкидланди.\nКорея Республикаси билан ҳам иқтисодий алоқалар салмоқли даража ривожланмоқда. Хусусан, ўтган йил якунига кўра икки томонлама савдо ҳажми 2018 йилгига нисбатан 27 фоизга, жумладан, экспорт 30,1 фоизга ошди. 2019 йилнинг ўзида Ўзбекистонда Жанубий Корея сармоялари иштирокида 198 та корхона ташкил этилди, уларнинг умумий сони 800 дан ошди.\nКореялик шериклар билан биргаликда Тошкент шаҳрида болалар кўп тармоқли тиббиёт марказини қуриш лойиҳаси муваффақиятли амалга оширилаётгани таъкидланди. Пойтахт вилоятининг Қибрай туманида «Tashkent Farma Park» инновацион илмий-ишлаб чиқариш фармацевтика кластерини яратиш ишлари бошланди. Мазкур лойиҳа илмий-тадқиқот маркази, лабораториялар, виварий, фармакопея марказини ўз ичига олган Фармацевтика техника университети ҳамда дори воситалари, тиббиёт буюмлари ва техникасини ишлаб чиқариш учун саноат зонаси ташкил этишни назарда тутади.\nҚишлоқ хўжалиги, ахборот-коммуникация технологиялари, соғлиқни сақлаш, кимё, текстиль, электротехника, фармацевтика ва заргарлик саноати, таълим ва инновациялар ҳамкорликнинг янги истиқболли йўналишлари сифатида қайд этилди.\nКорея халқаро ҳамкорлик агентлиги (KOICA) техник кўмаги билан 2019 йилда соғлиқни сақлаш ва стандартлаштириш бўйича умумий қиймати 13 миллион долларлик иккита грант лойиҳаси доирасида иш олиб борилди, 29,6 миллион долларлик яна 6 лойиҳа амалга оширилмоқда. 2020-2022 йилларда умумий қиймати 72,2 миллион долларлик яна 10 та лойиҳа масаласи ўрганилмоқда.\nКорея Республикаси Эксимбанки билан ҳамкорлик доирасида инвестиция лойиҳаларини молиялаштириш ва биргаликда молиялаштириш мақсадида Ўзбекистон Республикасига 2 миллиард долларлик ресурслар жалб қилинди ва 14 та стратегик муҳим лойиҳа амалга оширилди. Умумий қиймати 608 миллион долларлик 6 та лойиҳа устида иш бошланди.\nМухтасар айтганда, Япония ва Жанубий Корея билан қўшма лойиҳаларни амалга ошириш натижасида 40 мингдан зиёд янги иш ўринлари яратиш, ишлаб чиқариш ҳажмини 4,1 миллиард долларга, экспорт ҳажмини эса 1,14 миллиард долларга ошириш назарда тутилган.\nПрезидент Шавкат Мирзиёев олий даражадаги ташрифлар якунида ишлаб чиқилган “йўл хариталари”да 2020 йилга белгиланган чора-тадбирларнинг тўлиқ ва сифатли ижросини таъминлаш зарурлигини таъкидлади.\nЙиғилишда муҳокама қилинган масалалар юзасидан мутасадди вазирлик ва идоралар раҳбарларининг ҳисоботлари тингланди, аниқ вазифалар белгиланди.


Қозоғистонда автомобиль саноати ривожланяпти - Номадлар,Турклар,Қозоқ одатлари ва анъаналари,Қозоғистон табиати | QazaqTV\n#экспорт #made in Kazakhstan #Қозоғистон #автомобиль #Ербўл Сейпилов\nҚозоғистон автомобиль ишлаб чиқариш ҳажмини оширяпти. Ўтган йилнинг ўзида мамлакатда 77 ярим мингтадан зиёд машина йиғилган, бу эса 2019 йил кўрсаткичидан бир ярим марта кўп. Мутахассислар айтишича, Қозоғистонда енгил авто билан бирга автобус ва махсус техника ишлаб чиқариш ҳам ўсяпти. Шуни ҳам айтиш керакки, мамлакатимиз автосаноати ҳажми ортиши билан бир вақтда унинг экспорт салоҳияти ҳам кучаймоқда. «Made in Kazakhstan» тамғали машиналар яқин хорижда етарлича кенг талабга эга.\nЕрбўл Сейпилов, Қозоғистон Автобизнеси ҳамжамияти техник созлаш директори:\n- 2020 йилда 8 мингтадан зиёд автомобиль МДҲ давлатлари - Россия, Ўзбекистон, Қирғизистон Республикаси, Белоруссияга экспорт қилинди. Бунга мамлакатлар орасида, ташқи ишлар вазирликлари орасида, заводлар ўртасида тўғри сиёсат юритилгани қўл келди. улар бошқа давлатлардаги ишлаб чиқарувчилар, дилерлар, дистрибьюторлар билан бирга ишлаяпти,\nМутахассислар фикрича, Қозоғистон автомобиллари экспорти йил сайин ортиб боради. Бунга бир қанча асослар бор. Аввало, соҳага давлат ёрдам кўрсатмоқда, шунингдек, чиқарилаётган машиналар сони ортяпти. Йил охиригача республикада 100 мингта автомобиль йиғилади. Айни вақтда, Қозоғистон янги бозорларни ўзлаштиришда давом этиш ниятида.\n- 2020 йилда соҳада яхши кўрсаткичларга эришилди. Автомобилсозлар расмий дилерлари орқали 93 минг машина сотишга муваффақ бўлди, Аҳоли харид қилаётган ҳар 3 та янги автомобилнинг иккитаси мамлакатимизда ишлаб чиқарилган. 2020 йилда қатор янги ишлаб чиқаришларнинг йўлга қўйилгани ҳам жуда муҳим. Шулардан бири Қўстанайда, яна бири Алмати шаҳрида. Шунингдек, Қарағандида ҳам завод очилди. Автобуслар ишлаб чиқарила бошлагани ҳам жуда муҳим. Сарань шаҳрида эса шиналар чиқариш бўйича янги лойиҳа йўлга қўйилди.\nХорижий сармоялар янги автозаводлар очиш, мавжуд маҳсулот турларини кўпайтиришга имконият яратади, деб таъкидлайди экспертлар. Республика автосаноатида қўшни давлатлар, Осиё мамлакатлари, шу жумладан, Хитой ва Жанубий Корея фаол.\nМажилис ЕОИИ доирасида маҳсулот айланмаси тартибини тасдиқлади\nЙирик инвесторларга қатор имтиёзлар берилади


Самарқанддаги айрим театр мансабдорларига жиноий иш қўзғатилди - zarnews.uz\nЖорий йилнинг май-июнь ойларида Коррупцияга қарши курашиш агентлиги томонидан Самарқанд шаҳар маданият бўлими, Каттақўрғон шаҳар драма театри ҳамда Самарқанд вилояти қўғирчоқ театрида давлат харидлари, давлат мулкини бошқариш ва ундан фойдаланишда қонун ҳужжатларига риоя этилиши юзасидан ўрганишлар ўтказилган эди.\nТадбирлар давомида бир қатор қонунбузилиш ҳолатлари аниқланди.\nЖумладан, Самарқанд вилояти қўғирчоқ театрида ўтказилган ўрганишда кўп йиллик меҳнат учун устама тўловлари тўланиши мумкин бўлмасада, 2019-2020 йилларда жами 59 430,4 минг сўмлик қўшимча тўловлар нотўғри тўлаб берилганлиги маълум бўлди.\nМазкур ҳолат юзасидан 2021 йил 8 июль куни прокуратура идоралари томонидан вилоят қўғирчоқ театри мансабдор шахсларига нисбатан Жиноят кодексининг 167-моддаси 2-қисми “в” банди билан жиноят иши қўзғатилди ва дастлабки тергов ҳаракатлари олиб борилмоқда.\nШунингдек, мазкур ҳужжатларнинг Самарқанд шаҳар маданият бўлимига нисбатан бўлган қисми 2021 йил 9 июлда Самарқанд шаҳар прокуратураси иш юритувидаги шаҳар маданият бўлими ходимларига нисбатан бўлган жиноят ишига қўшилган.\nБундан ташқари, Каттақўрғон шаҳар драма театрида ўтказилган ўрганишларда қайд этилган қонун ҳужжатларига риоя қилинмаганлиги натижасида, 2019-2020 йилларда 216 566,5 минг сўмлик иш ҳақи ва устама тўловлар нотўғри тўланганлиги аниқланган.\nМазкур ҳолат юзасидан Каттақўрғон шаҳар драма театри мансабдор шахсларига нисбатан 2021 йил 13 июль куни Жиноят кодексининг 167-моддаси 2-қисми “г” банди билан жиноят иши қўзғатилиб, ҳозирда дастлабки тергов ҳаракатлари олиб борилмоқда.


Армонли келин - Fitrat.uz\nБош саҳифа / Аёллар сахифаси / Армонли келин\nDekabr 25, 2019\tАрмонли келинda fikr bildirishni o'chirish 214 Кўришлар\nНодир билан Нигоранинг оила қурганларига ҳам мана бир неча йил бўлди. Аллоҳ буларга қиз фарзанд ҳам берди. Лекин Нигоранинг шунча йил яшаб ҳам, келинлик уйига меҳр қўёлмаётгани қайнотаси билан қайнонасини бир томондан ўйга толдирса, бир томондан ранжитарди. Нигора одобли, самимий бўлишига қарамасдан, барча ишларини ўз Ота-Онаси билан маслаҳатлашган ҳолда қилишини эри ҳам, қайнота-қайнонаси ҳам ҳеч ҳазм қилолмасди. Оқибат, майда-чуйда гап-сўзлар, келишмовчиликлар кўп бўлиб, Нигора қизлик уйига кетди. Вақт ўтиб, орага катта совуқчилик тушди. Қайнота-қайнонаси энди уни ёлғиз ўғли учун келин қилишни хоҳламаслигини айтгач, Нодир у билан ажрашишга қарор қилди.\nШу машмашалардан сўнг, орадан бир йилга яқин вақт ўтса-да, совуқ муносабатлар илимади…\nНодирнинг отаси бемор эди. Дарди кучайгандан-кучайиб, охири Яратганга сўнгги омонатини топширди. Қайнотасининг вафотини эшитган Нигоранинг эти музлаб қолди. Охирги пайтларда қилган ишларидан пушаймонлик ҳисси билан қийналиб юрганди. Қизалоғини кўтариб келинлик уйига кириб бориш, қайнота-қайнонасидан кечирим сўраб, эрининг кўнглига йўл топиш, яна бахтиёр ҳаётини давом эттиришни бир неча бора хаёлидан ўтказганди. Лекин, минг афсуски, буни амалга оширишга бир ўзининг журъати етмади. Атрофда унга далда бўладиган, ёрдам берадиган одам топилмаганди…\nМусибатни эшитган келин бир муддат қотиб қолди. Кейин уни нима бўлса бўлсин, бориб қайнотамнинг жасадидан бўлса ҳам кечирим сўрайман, йўқса бир умрга пушаймонлик ич этимни кемиради, деган фикр қуршаб олди. Шартта қизчасини кўтариб, йўлга тушди…\nМусибат аҳллари ўзлари билан ўзлари овора, қолаверса, Нигорадан ҳам кечириб бўлмас хатолик ўтмаганлиги боис ҳеч ким уни келганига эътироз билдирмади. Нигора уйга хўнграб йиғлаган ҳолда кириб, қайнотасини сўнгги бор кўрди ва ичида тўлиб кетган, армонли кечиримларини сўради… Афсуски, қайнота унга жавоб қайтара олмасди…\nҚилган ишидан минг пушаймонлигини айтиб, қайнонасидан ҳам кечирим сўради. Яқин қариндошлар Нигорани шу баҳонада уйда қолиши учун ҳаракат қилиб, Нодирни ҳам, қайнонасини ҳам кўндиришди.\nСўнг иккала ёшга насиҳат қилиб қўйишимизни айтиб, Нодир билан Нигорани бизнинг уйимизга олиб келишибди. Уларга аслида ҳаётнинг ўзи катта насиҳат қилиб бўлганди… Нигора қайнотасининг хизматини қилиб, розилигини топиб, дуоларини ололмагани учун, кўзларида ёш, қалбида аламли жуда катта изтироб бор эди.\nУларга насиҳатлар қилиб яраштириб ҳам қўйдик…\nУлар кетгандан сўнг ўйга толдим. Шу ўринда, келиннинг ота-онаси, атрофидаги яқинларидан ҳам рости жуда ранжидим. Келинку майли, ёшлик қилгандир. Улар ҳаётда кўп нарсани кўришганку. Наҳотки ғурурлари қизларининг бир умрлик армонли ҳаётига тўсқинлик қилган бўлса. Ёки фарзандимизга дўстлик қиламиз деб, ортиқча меҳрибончилик сабаб душманлик қилиб қўйдимикан…\nАдоғи йўқ хаёллар…\nНима учун буни қоғозга туширдик?! Сабаби, улуғларимиз бежизга бизга шундай таълим бермаганлар:\nАгар ололмасанг ҳаётдан таълим,\nСенга бўлолмайди ҳеч ким муаллим.\nБугун Нодирага ўхшаб Ота-Онасининг уйида араз қилиб ўтирган қанча келинларимиз бор. Уларнинг маслаҳатгўй ота-оналари атрофга бир назар ташлашса, ёмон бўлмасди. Бу ёзганларимиз уларга бир сабоқ бўлсин, уларнинг ҳаётларида ҳам армонли ҳолат юзага келмасин, тезроқ оилалари тиклансин деган мақсадимиз бор.\nЗеро, ҳаёт шунақа. Кимнингдир хатоси, кимгадир сабоқ бўлади, аслида.\n«Беш-каппа»жоме масжиди имом-хатиби\nАввалги Тошкент вилояти отинойиларига илк маротаба гувоҳнома топширилди\nКейинги ИЛМ ЎЗ МУТХАССИСИДАН ОЛИНАДИ


"Бунёдкор" Муборакда "Машъал"ни қандай енгди? (видео)\n16 сентябрь, 2020, 21:16\nТеглар:Бунёдкор | Машъал | Суперлига\nЎйин драматик кечди.\nБугун Coca Cola Суперлигасининг 15-туридан ўрин олган “Машъал” ҳамда “Бунёдкор” жамоалари баҳси бўлиб ўтди.\nМуборакдаги беллашувда 2:1 ҳисобида “қалдирғочлар”нинг қўли баланд келди. Тошкентликларга ғалаба келтирган голларга Хуршид Ғиёсов ва Нурилло Тўхтасинов муаллифлик қилди. Мезбонларнинг ягона жавоб тўпини Сирожиддин Қўзиев киритди.\n"Бунёдкор" меҳмонда "Қўқон-1912"га қай тарзда мағлуб бўлди? (Видео)\n"Сурхон" ниҳоят ғалаба қозонди. Бу қандай содир бўлди? (Видео)\nБахтиёр Ашурматов: Легионерлар борасидаги танловимиз хато бўлмади


00:00 / 20.03.2007 | eski savollar | 1363\nАссалому алайкум Шайх хазратлари!Аввало килаётган хайрли ишларингизда Аллох ёрдам берсин. Аллох рози булсин. Бир саволим бор эди. Мен мана 4 йилдирки Айкидо шарк курашиш санъатига кайтайман. Хозирда яшил белбог (биласизки, уларда сарик, яшил ва кора белбог сохиблари булади) учун имтихон топширмокчиман. Аммо мени уйлантираётган нарса уларнинг бир бирларига бош эгиб рукуъ сифатида харакат килишлари. Узимизнинг дарсларда бу харакатни мен килмайман (трениримиз тушунадиган одам) аммо хозир белбог олиш учун бошка шахарга семинарга кетаяпман ва у ерда мана шу харакатни килмасам белбог сохиби була олмаслигим мумкин. Шунинг учун ракиб билан сал бошимни эгиб (хатто кузимни хам ерга каратмасдан) саломлашсам буладими? Бу инсонга рукуъ килишга кириб колмайдими? Утириб килинадиган машкларда бир бирларига сажда киладилар хисоб. Буни харакатни хам умуман килмайман. Аммо якинда айтишдики тиззани ерга куйиб бир кулга суяниб саломлашсанг хам булади деб. Шу шаклдага харакат килишим Исломга зид булмайдими? Расмда келтирилган тарзда: [ИМГ]ҳттп://т.фото.радикал.ру/0703/0д/60б6э68ф250д.жпг\nИмом Термизий Анас розияллоҳу анҳудан ривоят қиладилар: «Бир киши:«Ё Аллоҳнинг Расули! Биздан бир одам ўз биродари ёки дўстини учратиб қолади. Ўшанда унга инҳиноъ қиладими?» деди.«Йўқ», дедилар.«Уни қучоқлаб, ўпадими?» деди.«Йўқ», дедилар.«Қўл ушлашиб кўришадими?» деди.«Ҳа», дедилар».Ҳадисдаги «инҳиноъ» сўзини «эгилиш» деб таржима қилинганидан келин салом берганидаги эгилиши шу ҳадисга биноан мумкин эмас деган хулоса чиқариш мумкин. Аммо эгилиш билан эгилишнинг фарқи бор.Уламоларимиз бу ҳадисдаги «инҳиноъ» намоздаги рукуъга ўхшаш эгилиш деганлар.Фақиҳлар, жумҳури агар бир киши бошқа одамни Аллоҳни улуғлагандек, улуғлаш нияти ила унга намоздаги рукуъ даражасида эгилиб таъзим қилса, ҳаром ишни қилган бўлади, деганлар.Аммо Аллоҳни улуғлагандек, улуғлаш нияти бўлмаса, қаттиқ макруҳ иш бўлади.Одамлар одатланиб қолган саломлашиш вақтида бошни эгиш ва энг оз рукуъ даражасига етмай эгилишда куфр ҳам, ҳаром ҳам йўқ, деганлар.


ҚВЗчи Мирсаидов ўз ҳолича Тожикистонни тарк этгани боис сиртдан ҳукм қилинди\nАйни дамда мамлакат ташқарисида бўлиб турган журналист ва Тожикистон ҚВЗ терма жамоаси раҳбари Хайрулло Мирсаидов сиртдан 8 ой муддатга озодликдан маҳрум қилинди.\nХўжанд шаҳар суди уни суд қарорини бажармаганликда ва мамлакат ташқарисига рухсат олмаган ҳолда чиқиб кетганликда айбдор деб топди. Хайрулло Мирсаидовга нисбатан суд ҳукми 11 январ куни унинг иштирокисиз чиқарилди. Хайрулло Мирсаидовнинг адвокати Баҳтиёр Насруллоев 12 январ куни бу фактни тасдиқлади. Унинг сўзларига қараганда, ўз ҳимоясидаги шахснинг хорижга чиқишига маълум сабаблар бор ва шу сабабли суддан қарор ўзгартирилишини сўради.\n«Мен судга Хайрулло Мирсаидов даволаниш учун мамлакатдан чиқиб кетганини айтдим. Бироқ Суғд вилоят суд ижрочиларини бу изоҳ қаноатлантирмади. Уларнинг таъкидлашларича, Мирсаидов ҳеч кимни огоҳлантирмасдан яшаб турган жойини тарк этганмиш. Уларнинг фикрича, Мирсаидов тиббий карточкани кўрсатиши ва мамлакатдан чиқиш учун рухсатнома олиши керак экан», -дея таъкидлайди адвокат.\nБаҳтиёр Насруллоевнинг сўзларига қараганда, суд ўз ҳимояси остидаги шаҳсга берилган икки йиллик аҳлоқ тузатиш жазосини 8 ойлик қамоққа алмаштирган. «Қонун бўйича аҳлоқ тузатиш ишларидан бўйин товлаганларга берилган уч кунлик иш бир кунлик қамоққа алмаштирилади», - дейди адвокат.\nХўжанд шаҳар суди 2018 йилнинг 11 июл куни Хайрулло Мирсаидовни давлат маблағларини ўзлаштириш ва тарон-тарож қилиш, ҳужжатларни сохталаштириш, ёлғон маълумот беришда айбдор деб топди ва 12 йил озодликдан маҳрум қилиш юзасидан ҳукм чиқарди. Суд ҳукми эълон қилинганидан сўнг Мирсаидовнинг оиласи давлат ҳисобига товон сифатида тергов идоралари томонидан белгиланган 124 минг сомони (13 минг доллардан кўпроқ) миқдоридаги пулларни ўтказди. Шундан кейин журналистнинг адвокатлари Хўжанд шаҳар судининг қарори кўриб чиқилишини талаб қилишди.\n22 август куни Сўғд вилоят суд ҳайъати қарорига биноан Хайрулло Мирсаидов суд залидан озод қилинди. Вилоят суди Мирсаидовга нисбатан учта модда бўйича чиқарилган жазо муддатини ўзгартирди, бу моддалар бўйича у 12 йил озодликдан маҳрум қилинган эди. Озодликдан маҳрум қилиш жарима ва 2 йиллик аҳлоқ тузатиш ишларига алмаштирилди. Суд шунингдек Мирсаидовни Хўжанд шаҳри ҳудудидан чиқиб кетмаслик ва маошининг 20% давлат бюджети ҳисобига ўтказишни ҳам юклади.\nТаниқли журналист ва ҚВЗси 2017 йилнинг 5 декабр куни ҳибсга олинган эди. У Сўғд вилояти Ёшлар ва спорт ишлари бўйича бошқармасининг собиқ раҳбари Олим Зоҳидзодани порахўрликда айблаганидан кўп ўтмай қўлга олинган эди. Унинг Тожикистон президенти Эмомали Раҳмон номига ёзга очиқ хатидан сўнг Сўғд вилоят прокуратураси Мирсаидовнинг ўзига нисбатан Тожикистон Жиноят кодексининг учта моддаси: давлат маблағларини ўзлаштириш, ҳужжатларни сохталаштириш ва ёлғон маълумот бериш бўйича жиноий иш очди.\nХайрулло Мирсаидовнинг маълум қилишича, мамлакатда иш топа олмагани ва бунинг оқибатида жарима тўлай олмаётгани боис республика ташқарисига чиқиб кетишга мажбур бўлган. Унинг сўзларига қараганда, 2018 йилнинг декабрида салкам 80 минг сомони (8,5 минг доллар) миқдорида жарима тўлаган ва ўзини тўлалигича оқлашларини сўраб Тожикистон Олий судига мурожаат қилган.


Симеоне: Мюллернинг пенальтидан гол ура олмагани «Атлетико»нинг жон сақлашига ёрдам берди » Ўзбекистон янгиликлари – Zamin.uz\n“Атлетико” жамоаси бош мураббийи Диего Симеоне “Бавария”га қарши (1:2) ЕЧЛ ярим финал жавоб ўйинидан сўнг ўз фикрлари билан ўртоқлашди. Бу ҳақда "Uff.uz" хабар бермоқда.\n“Ўйин анча ҳиссиётларга бой ўтди. “Бавария” биринчи бўлимда яхши ўйнади. Лекин Мюллернинг пенальтидан гол ура олмагани мусобақада жон сақлашимиўзга ёрдам берди.\nБиринчи бўлимдан сўнг ўйинни ўзгартиришга тўғри келди. Биз кучли томонларимизни нмойиш қила бошладик. Торреснинг пенальтидан унумли фойдалана олмагани бизни жароҳатлади. Бахтимизга ҳаммаси худди кинофильмлардек яхши тугади.\n“Атлетико”нинг кўрсатаётган ўйинларидан фахрланаман. Дунёдаги энг кучли жамоаларни мағлуб қиляпмиз. Финалда ким билан тўқнаш келишимиздан қатъий назар, ажойиб ўйин кўрсатиб, ғалаба қозонишимиз керак”, – деди аргентиналик мутахассис.\n06:39 «Атлетико» 4 йилда учинчи марта ЕЧЛ ярим финалига чиқди\n20:16 Буффон: «Агар спортда адолат бўлса, «Атлетико» ЕЧЛ финалида ғалаба қозониши керак»


Умумий майдони 34,8 минг гектарни ташкил қилувчи шаҳарнинг фойдаланиладиган қисми 7 минг гектардан, кўкаламзорлаштирилган жойлари эса 15,2 минг гектардан иборат эканлиги ана шундан далолат беради.\nАйни пайтда Тошкент шаҳрида 220 турдан ортиқ дарахт ва буталар мавжуд бўлиб, уларнинг аксарияти қарағай, қораарча, эман, қайрағоч, қорақайин, катальпа, Шарқ чинори ҳисобланади. Қолаверса, шаҳарни ободонлаштириш мақсадида баҳор ҳамда куз фаслларида оммавий равишда дарахт кўчатлари экилаётгани ҳам бош кентимиз чиройига чирой қўшаяпти.\nМаълумки, зилзиладан сўнг шаҳарда дарахт кўчатларининг етишмаслиги натижасида шумтол, заранг, терак, чинор, тол каби дарахтлардан кенг фойдаланилган эди. Мутахассисларнинг айтишича, уларнинг айримларида инсон соғлиғига, атроф-муҳитга салбий таъсир кўрсатувчи хусусият мавжуд. Шу боис кейинги йилларда бундай дарахтлар ўрнига ҳам фойдали, ҳам манзарали дарахт ва бошқа ўсимликлар ўтқазишга алоҳида эътибор қаратилаяпти.\nТаъкидлаш жоизки, шаҳардаги истироҳат боғлари ҳамда кўплаб дам олиш хиёбонлари хориждан келтирилган лола дарахти, магнолия, жўка, қоғоз дарахти, япон софораси, -шамшод, сарв каби экзотик ўсимликлар билан бойитилаётгани унинг ҳусн-тароватини оширмоқда. Аслида кўкаламзорлаштириш талабларига кўра, яшаш жойларида аҳоли жон бошига тўғри келиши мақсадга мувофиқ, деб ҳисобланган яшил майдон меъёри 50 квадрат метр қилиб белгиланган бўлса-да, ҳозирги кунда пойтахтимизда мазкур кўрсаткич 69 квадрат метрни ташкил этаётир. Шу маънода, Ўзбекистон пойтахтида “яшил ҳудуд”лар майдони қуруқ ва иссиқ иқлимга қарамасдан, Санкт-Петербург, Пекин, -Москва, Сиэтл каби йирик шаҳарлардан 2-3 маротаба ортиқ эканлиги фахрланарли ҳолдир.\nБундан ташқари, ўтган йили Тошкент шаҳар табиатни муҳофаза қилиш қўмитасига -дов-дарахтларнинг кесилиши билан боғлиқ мингга яқин мурожаатлар келиб тушган бўлса, барчаси мутахассислар томонидан ўз вақтида ўрганиб чиқилди. Лекин аксарият -ҳолларда дарахтларнинг кесилиши масаласини жойида ўрганмасдан ёки суриштирмасдан туриб, асоссиз равишда шикоятлар қилиш ҳолати ҳам учраши бор гап. Ана шуларнинг олдини олиш мақсадида 2014 йилнинг 20 октябрида Вазирлар Маҳкамасининг “Биологик ресурслардан фойдаланишни тартибга солиш ва табиатдан фойдаланиш соҳасида рухсат бериш тартиб-таомилларидан ўтиш тартиби тўғрисида”ги қарори қабул қилингани айни муддао бўлди. Эндиликда қўмитамиз инспекторлари ўсимлик дунёсини асраш юзасидан доимий назорат ишларини олиб бораяпти.\nЯна бир эътиборли жиҳати, шаҳримизда экоархитектурага ҳам жиддий эътибор қаратилаётир. Яъни пойтахтнинг Беруний кўчасидан Чиғатой дарвоза, Сариқ сув, Қорасарой кўчаларигача янги автомобиль ҳалқа йўлининг қурилиши, “Анҳор” канали қирғоғининг Навоий кўчасидан “Шаҳидлар хотираси” хиёбонигача бўлган қисми тубдан ободонлаштирилиши, Чоштепа кўчасининг замон талаблари даражасида кенгайтирилиши натижасида транспорт ҳаракатлари яхшиланиб, аҳоли учун ҳам талай қулайликлар -яратилди.\nБундай саъй-ҳаракатлар ҳудудни экологик жиҳатдан тоза шаҳарга айлантиришдек эзгу мақсадга хизмат қилаётгани билан аҳамиятлидир. Зеро, мусаффо ҳаво ва гўзал манзаралар соғлом турмуш гарови саналиши бежиз эмас.\nТошкент шаҳар табиатни муҳофаза қилиш\nқўмитасининг ўсимлик ва ҳайвонот дунёсини\nмуҳофаза қилиш гуруҳи мутахассиси.\nМазкур рукндаги бошқа мақолалар: « 200 та иш ўрни очилди\tЮксак ҳуқуқий билим — тараққиёт омили »


Нодирбек Ёқубов ҳам финалда\n7 июль, 2019, 13:52\nНур-Султон шаҳридан яна бир ҳушхабар!\nЯна бир эркин курашчимиз Осиё чемпионати финалига йўл олди. 45 кг вазн тоифасида гиламга чиқаётган ватандошимиз Нодирбек Ёқубов ҳам Осиё чемпионлиги учун финалда кураш олиб боради. У ушбу босқичга қадар, Хитой Тайпейи вакилини 8:0 ҳамда қирғизистонлик рақибини 6:4 ҳисобида мағлуб этди.\nСўнги босқичда юртдошимиз Осиё чемпионлиги учун Эрон вакилига қарши кураш олиб боради.\nҚолаверса, бронза медаллари учун айни дақиқаларга қадар, уч ҳамюртимиз 60 кг да Зафарбек Отахонов қозоғистонлик курашчи билан 51 кгда Сарварбек Худойберганов ҳиндистонлик спортчи билан ва 48 кг вазн тоифасида Камрон Қадамов Ҳиндистон вакилига қарши бахсларга киришади.


ПРОФИЛАКТИКА ТИЗИМИ ТАКОМИЛЛАШМОҚДА » "Жиззах овози" газетаси расмий сайти\nПРОФИЛАКТИКА ТИЗИМИ ТАКОМИЛЛАШМОҚДА\nДавлатимиз раҳбари 2017 йил 4 апрелда имзолаган "2017-2021 йилларда Ўзбекистон Республикасида онкология хизматини янада ривожлантириш ва аҳолига онкологик ёрдам кўрсатишни такомиллаштириш чора-тадбирлари тўғрисида"ги қарорда барвақт ташхис қўйишни такомиллаштириш, саратон касалликларини аниқлашнинг скрининг дастурларини босқичма-босқич татбиқ этиш асосий йўналишлар этиб белгиланган. Орадан ўтган вақт мобайнида ушбу йўналишда амалга оширилган ишлар мамлакатимизнинг барча ҳудудларини тўлиқ қамраб олди.\nРеспублика ихтисослаштирилган онкология ва радиология илмий-амалий тиббиёт маркази шифокорлари иштирокида шаҳримизда ўтказилган ўқув-семинарда соҳадаги ютуқлар умумлаштирилиб, истиқболдаги вазифалар белгилаб олинди. Пойтахтлик шифокорлар болаларда учрайдиган ўсма касалликлари, уларни даволаш ва ташхислашнинг замонавий усуллари борасидаги янгиликлардан кўп сонли ҳамкасбларини хабардор қилишди.\nЎқув-семинар доирасида шифохоналарда даволанаётган 7 нафар беморда жарроҳлик ама-лиёти ўтказилди.\nВилоят соғлиқни сақлаш бошқармасидан маълум қилишларича, республикамиздаги етаки тиббиёт марказларининг малакали мутахассислари Сангзор воҳаси шаҳар ва туманларида бўлиб фуқароларнинг барча қатламига малакали хизмат кўрсатиши анъана тусини олади.


Рюдигер: Мен "Челси"да бахтлиман\n30 июль, 2017, 15:03\n“Челси” клуби ҳимоячиси Антонио Рюдигер лондонликлар сафига кўчиб ўтганидан сўнг, Италия чемпионати ва АПЛ тўғрисидаги фикрлари билан ўртоқлашди.\n– Мен Премьер Лига тўғрисида кўп гапира олмайман. Чунки, менга бе рдаги ўйин тажрибаси етишмайди. Аммо, Италия чемпионати ҳақида гапирганда, у ерда тактикага кўпроқ урғу берилишини қайд этиб ўтишим лозим. У ерда очиқ ўйин кўрсатишмайди. Бироқ Англияда иккала жамоа ҳам ҳужумга эътибор қаратади. Шундай экан, иккала чемпионат ўртасида катта фарқ мавжуд. Шу билан биргаликда, албатта, Англияда жисмоний томонлама кучли эканлиги билан ҳам ажралиб туради.\nЎйлашимча, Англия чемпионати – жиддий синов, шундай экан, ҳар бир ўйинга тайёр туриш лозим. Мен АПЛда ўйнашни хоҳлагандим ва сўнгги вақтларда менинг номимни “Челси” билан боғлашди. Энди мен шу ердаман ва бундан жуда бахтлиман. Шу билан биргаликда буни амалга оширишда иштарок этган барчага ташаккур билдираман, – дейди Рюдигер клуб расмий сайтига берган интервьюсида.


“Андижон”дан ҳам 3 очко олиб ташланадими?\nПФЛ бош директори маслаҳатчиси Диёр Имомхўжаев ижтимоий тармоғида “Андижон” клуби борасида ёзар экан, улардан тез орада 3 очко олиб ташланиши мумкинллиги борасида огоҳлантирди.\n“Шу вақтгача “Андижон” футбол клуби ҳақида илиқ фикрлар ёздик. Жамоа Суперлигага чиқишидан ташқари, стадионини ҳам янгилаб олди.\nБугун ЎзПФЛ Ўзбекистон футбол ассоциациясига қўмиталари орқали “Андижон”дан 3 очко олиб ташлаш сўрови билан мурожаат қилади. Юқоридаги совғалар клуб келажаги учун қанчалик фойдали айтиш қийин. Бироқ яхши йўлга тушиб олишни истаган клуб, ортда қолган муаммоларни ҳам ҳал қилиши керак. Яъни, муаммодан қочиш эмас, уни ечиш тўғри йўл. Балки ҳокимнинг бу гаплардан хабари йўқдир. Ишонамизки, хабар топгани ҳамоноқ, муаммолар ечилади ва натижада клуб юқоридагилардан кўра кўпроқ фойда кўради.\nАндижон ПФЛ фаолиятига доир\nB Про-лигада 12-тур ўйинлари ўтказилди\nАндрей Микляев: Қайд этилган натижадан кўнглим тўлмади


Қашқадарёда ёшлар ўз жонига қасд қилди. Прокуратура суриштирув бошлади | Qalampir.uz\nҚашқадарёда ёшлар ўз жонига қасд қилди. Прокуратура суриштирув бошлади\nОлам\t05 Февраль 13:05 13911\n2020 йилнинг 1 ва 3 февраль кунлари бир гуруҳ ёшлар Қашқадарё вилояти, Қарши шаҳридаги И.Каримов кўчасидан оқиб ўтувчи Қашқадарё дарёсида ўз жонига қасд қилмоқчи бўлди. Ҳар икки вазиятда ҳам Миллий гвардия ҳарбий хизматчилари ва ёшлар келажагига бефарқ бўлмаган фуқароларнинг саъй-ҳаракатлари натижасида уларнинг ҳаётлари сақлаб қолинган. Бу ҳақида Миллий гвардияси матбуот хизмати хабар бермоқда.\nМаълумотларга кўра, 1 февраль куни соат 15:10 ларда 2002 йилда туғилган фуқаро С.Р. оила аъзолари билан ўзаро зиддият туфайли кўприкдан ўзини ташламоқчи бўлган. Ўқувчи қиз хизмат вазифасини бажараётган Миллий гвардия ҳарбий хизматчилари томонидан ўз вақтида қутқариб қолинган. Қиз РШТЁИМ Қарши филиалига етказилган ва тиббий текширув ўтказилган. Унда ҳеч қандай тан жароҳатлари аниқланмаган.\nНавбатдаги ҳолат 3 февраль куни тахминан соат 14:50 ларда дарё қирғоғи олдида содир бўлган. 2000 йилда туғилган вақтинча ишсиз фуқаро А.Х. қўлида бўлган шиша синиғини бўйин ва қорин соҳаларига санчиб олиб, ўзини дарёга ташлаган. Юз берган воқеага гувоҳ бўлган Ободонлаштириш бошқармаси ишчиси вазият юзасидан шу ҳудудда хизмат вазифасини бажараётган Миллий гвардия ҳарбий хизматчиларига хабар берган. Фуқаро А.Х. ни сувдан қутқариб чиқиб, унга биринчи тиббий ёрдам кўрсатганча, РШТЁИМ Қарши филиалига етказишган. Тиббиёт ходимлар томонидан унга тез-тиббий ёрдам кўрсатилиб, жонлантириш бўлимига ётқизилган.\n“Ҳозирда унинг аҳволи қониқарли даражада. Мазкур ҳолат юзасидан Қарши шаҳар прокуратураси томонидан суриштирув ишлари бошланган”, дейилади хабарда.\nжиноят Қашқадарё Прокуратура\n02 Апрель 16:25 39891


Ўзбекистонда президент сайловлари икки ой олдинга...\n25.01.2021 17:01 0 3710\nЎзбекистонда президент сайловлари октябрь ойи учинчи ўн кунлигининг биринчи якшанбасида ўтказилиши мумкин. Бу ҳақда «Юксалиш» умуммиллий ҳаракати хабар берди.\nҚайд этилишича, ушбу масала Қуйи палатадаги сиёсий партиялар фракциялари йиғилишида муҳокама қилинган. Агар ушбу хабар тасдиқланса, Конституция ва Сайлов кодексига тегишли ўзгартишлар киритиш керак бўлади.\nЭслатиб ўтамиз, авваллари Президент сайловлари декабрь ойи учинчи ўн кунлигининг биринчи якшанбасида ўтказиларди.\nЎзбекистонда президент сайловига тайёргарлик жараёнлари 2021 йил 1 мартдан бошланиши хабар қилинганди.\nсайлов президент сайлови\nХориж 05/06, 18:48\nПрезидентликка номзод сайловга тўрт кун қолганида COVID-19га чалинди\nХориж 26/05, 22:02


“Китоб карвони” яна Фарғонада\n20.06.2019 Муаллиф haqiqat.uz\nПрезидентимиз илгари сурган бешта эзгу ташаббус доирасида вилоятимизда ҳам зарур чора-тадбирлар режаси белгиланиб, уларни амалга ошириш бўйича кенг қамровли саъй-ҳаракатлар амалга оширилмоқда.\nБу борада белгиланган вазифалардан бири – ёш авлоднинг китоб мутолаасига бўлган қизиқиши ва китобхонлик даражасини ошириш, маънавий жиҳатдан юксалтиришдан иборатдир. Ана шу мақсадда жорий йил давомида вилоятимизга бир миллион нусхада китоб олиб келиб тарқатиш кўзда тутилган. Айни кунларда босқичма-босқич олиб келинаётган китоблар вилоятимиз ҳудудидаги ахборот-кутубхона муассасаларига етказиб бериляпти.\nВилоятимизга дастлаб юз минг дона китоб олиб келинган бўлса, куни кеча “Китоб карвони” билан яна йигирма минг дона китоб етиб келди. “Китоб карвони” вилоят ахборот-кутубхона марказидан Қўқон шаҳри, Бешариқ, Риштон, Бағдод ва Қува туманларига тантанали равишда кузатилди.\nҚўқон шаҳри, Риштон ва Қува туманларида ҳар бир секторнинг биттадан маҳалласи бешта ташаббусни амалга ошириш бўйича намунали ҳудуд сифатида белгиланган. Вилоятимиздаги қолган ҳудудлар ҳам ана шу намуна асосида фаолият олиб борадилар.\nвилоят ахборот-кутубхона маркази бўлим мудири.\n« Жиноятни жиловлашдаги муҳим қадам\nТадбиркорлар ҳамиша эътиборда »


Туркийзабон давлатлар Чингиз Айтматовни мукофотга тавсия этади\n30 ноябр 2020, Тошкент вақти: 01:44\nТуркия маданият ва туризм вазирининг билдиришича, туркийзабон давлатлар маданият вазирлари Чингиз Айтматовни Нобель мукофотига тавсия этишни режалаштирмоқда.\nБу давлатлар орасида Ўзбекистон, Қозоғистон, Туркманистон, Озарбойжон ҳамда Россиянинг Татаристон ва Бошқирдистон республикалари бор.\nХабарларга кўра, Туркия президенти Абдулла Гул ҳам Чингиз Айтматов номзодини қўллаб-қувватлашини маълум қилган.\nАйни пайтда таниқли ёзувчи Германияда даволанмоқда. Жорий йил бошида Россиянинг Қозон шаҳрига сафар қилган Ч.Айтматов бетоб бўлиб, зудлик билан Германияга даволанишга олиб кетилган эди.


Диний экстремизм ва терроризмга қарши курашишнинг маънавий-маърифий асослари – oliymahad.uz\nДиний экстремизм ва терроризмга қарши курашишнинг маънавий-маърифий асослари\n2018 йилнинг 27 март куни Тошкент ислом институти “Маънавият, маърифат ва иқтидорли талабалар билан ишлаш бўлими” бошлиғи Ў.Собиров Республика маънавият тарғибот маркази “Маънавият тарғиботчиси” ўқув марказида Бухоро вилоятидан ташриф буюрган умумтаълим мактаблари директорлари ҳамда академик лицей ва касб-ҳунар коллежи директорилари учун ташкил этилган тадбирда “Мамлакатимизда диний бағрикенглик ва миллатлараро тотувликни таъминлаш” ҳамда “Диний экстремизм ва терроризмга қарши курашишнинг маънавий-маърифий асослари” мавзусидаги маърузалари билан иштирок этди.\nИнсоният яралибдики, тинч, бахтли, саодатли яшашга интилади. Лекин бу интилиш очкўзлик, ҳасад, ҳудбинлик каби иллатлар туфайли баъзиларга орзулигича қолиб келмоқда. Олимларнинг ҳисоб-китобларига қараганда сўнги олти минг йил ичида ер юзида 5700 марта уруш бўлган. Бу тўқнашувларнинг асосий сабаби ҳудуд талашиш, бойлик орттириш учун бўлса, яна аксарининг сабаби диний келишмовчиликлардир. Ана шундай можароларнинг олдини олиш учун эса инсоният диний бағрикенглик ғояси остида бирлашиши зарур.\nМумтаҳана сурасининг 8-оятида Аллоҳ таоло: “Дин тўғрисида сизлар билан урушмаган ва сизларни ўз юртингиздан ҳайдаб чиқармаган кимсаларга нисбатан яхшилик қилишингиз ва уларга адолатли бўлишингиздан Аллоҳ сизларни қайтармас. Албатта, Аллоҳ адолатли кишиларни севар”, деб марҳамат қилганини айтиб, машҳур муфассир олимларимиз Абуллайс Самарқандий ва Абу Муин Насафийлар ўз тафсирларида ушбу оятни бошқа динга эътиқод қилувчилар билан яхши муносабатда бўлиш кераклигига далил қилган,\n“Бағрикенг” (“толерант”) атамасининг луғавий маъноси лотинча чидамоқ сўзидан олинган. Толерантлик бирор нарсани, ўзгача фикр ёки қарашни, ўз шахсий тушунчаларидан қатъи назар, имкон қадар бағрикенглик ва чидам билан қабул қилишни англатади. Диний бағрикенглик виждон эркинлиги ва маънавий жиҳатдан катта аҳамият касб этади, у бошқа шахс ё динга ҳурматни билдиради. Турли дин ҳамда конфессия вакиллари эътиқодида ақидавий фарқлар бўлишига қарамай, уларнинг ёнма-ён ва ўзаро тинч-тотув яшашини англатади.\nҲозирги кунда Ўзбекистон аҳолисининг сони 32 миллиондан ошган бўлиб, улар 130 дан зиёд миллатга мансуб ҳисобланади. Аҳолининг 94% ислом динига, 3,5%га яқини православ ва қолганлари бошқа конфессияларга мансубларни ташкил этади.\nРеспубликамизда 16 диний конфессияга мансуб 2242 диний ташкилот фаолият олиб бормоқда. Тошкент ислом институти, “Мир Араб” Олий мадрасаси, 9 та ислом ўрта махсус таълим муассасаси, 2 та христиан семинарияларида диний соҳадаги етук мутахассислар тайёрланмоқда.\nШунингдек, 157 та христиан ташкилотлари, 8 таси яҳудий, 6 таси баҳоий жамоалари, биттадан Кришнани англаш жамияти ва будда ибодатхонаси мавжуддир. Бундан ташқари, республикада конфессиялараро Библия жамияти ҳам фаолият юритмоқда\n2016 йилнинг 29 октябрь куни Республикада фаолият олиб бораётган диний конфессиялар раҳбарлари билан бўлиб ўтган учрашувдан сўнг, АҚШ Давлат котиби ўринбосари Томас Шэннон Ўзбекистон Ҳукуматининг диний соҳада олиб бораётган изчил сиёсатга юқори баҳо берган.\n300500cookie-checkДиний экстремизм ва терроризмга қарши курашишнинг маънавий-маърифий асослариno\nОлдингиФароиз фанидан очиқ дарс: “Асаба” ва унинг қисмлари нималардан иборат?КейингиКитоб – қалб гавҳари, кўнгил офтоби


Америкалик дипломатлар Лондонда уч ойлик “террорчини” сўроқ қилишди\n10:52 / 17.04.2017\nАмериканинг Лондондаги элчихонаси ходимлари уч ойлик болани сўроқ қилишди. Бу ҳолат унинг буваси виза анкетасини тўлдириш вақтида чақалоқни хато туфайли террорчи деб атаганидан сўнг юз берди, деб хабар қилмоқда Guardian газетаси.\nНашр маълумотларига кўра, уч ойлик Харви Кеньон-Кэйрнснинг буваси “Террорчилик фаолияти, жосуслик, қўпорувчилик ёки геноцидга алоқангиз борми?” деган саволга хато туфайли “ҳа” жавобини берган. Шундан сўнг болани элчихонага “суҳбат”га чақиришди.\n"Мен улар бу хато эканини ва уч ойлик бола ҳеч кимга зарар етказмаслигини тушунишмаганидан ҳайратдаман", - дея Флоридага саёҳат қилмоқчи бўлган 62 ёшли Пол Кеньоннинг сўзларини келтиради газета.\nУнинг сўзларига кўра, бола “сўроқ вақтида ўзини жуда хотиржам тутди ва бир марта ҳам йиғлаб юбормаган”.\nЯкунда оила виза олиш учун дастлабки рад жавобидан сўнг қўшимча 3 минг фунт стерлингни сарфлашга мажбур бўлди. Кеньоннинг ўзи эса хатоси “жуда қимматга” тушганини айтган.


ДОРИВОР МОЙЧЕЧАК – РОМАШКА АПТЕЧНАЯ – MATRICARIA CHAMOMILLA L. | Ўрмон хўжалиги давлат қўмитаси расмий веб сайти\nДОРИВОР МОЙЧЕЧАК – РОМАШКА АПТЕЧНАЯ – MATRICARIA CHAMOMILLA L.\nЎсимликнинг тарқалиши. Ўсимлик МДҲнинг Европа қисми жанубида, Кавказ, Қрим, Украина, Сибирнинг жанубий районлари ва Ўрта Осиёда тарқалган.\nЎзбекистонда доривор мойчечак интродукцияланган тур сифатида бир қанча фермер хўжаликларида кўпайтирилиб, фармацевтика саноатига хом-ашё етказиб берилади.\nАгротехник тадбирлар. Кўп йиллик тажрибалардан маълумки, мойчечак ўсимлиги ёруғликни яхши кўради, тупроқ унумдорлигига унчалик талабчан эмас, азотли ўғитларни ёқтиради, бегона ўтлар билан кучли рақобатлаша олмайди.\nМойчечак уруғидан кўпаяди. Республикамиздаги тоза, бегона ўт босмаган, ўртача механик таркибли суғорма ва лалми тупроқлар мойчечак етиштириш учун мақбулдир.\nМойчечак экишга ажратилган майдоннинг ҳар гектарига кузда 30-40 тоннадан гўнг ёки 80 кг.дан суперфосфат солинади, 20-25 см чуқурликда шудгор қилинади.\nЭкишнинг мақбул мавсуми куздир, шунингдек қиш олдидан ва баҳорда ҳам экиш мумкин. Кузги экиш лалми ерларда биринчи куз ёмғиридан кейин, октябрь охири-ноябрь бошларида ўтказилади. Бундан мақсад, экинни тўпбарг ҳолатида қишдан чикаришдир. Қиш олдидан экиш эса барқарор совуқлар бошланишига, яъни ноябрь охирлари декабрь бошларига тўғри келиши лозим. Лалми ерда баҳорги экиш яхши натижа бермайди. Бироқ, мойчечак ўсиб ривожланиш даври қисқалиги туфайли, суғориш шароитида ҳатто май ойининг бошларида экилганида ҳам яхшигина тўпгул ҳосили олиш мумкин.\nМай ойи бошларида экилганида мойчечак ўз мавсумини сентябрь охири-октябрь бошларида тугатади. Бу вақтда уруғдан униб чиққан ниҳолларнинг айримлари гуллаши мумкин. Ўз-ўзидан кўкариб чиққан ниҳолларнинг аксарияти қишни тўпбарг ҳолатида ўтказади, улардан келаси йили экини сифатида фойдаланилади. Айни бир далада 2-3 йил узлуксиз мойчечак етиштириш мумкин, лекин унинг асосий душмани бегона ўтлардир. Уларга қарши мунтазам равишда кураш олиб бориш талаб этилади. Бегона ўт босган мойчечак майдонидан бегона ўтли хом-ашё олинади, асосий экин сиқилиб қолиб, ҳосилдорлик кескин пасайиб кетади.\nМойчечакнинг майда уруғлари яхши унишининг асосий омили, уруғ тушадиган тупроқ юқори қавати ҳолатидир. Бу қават нам бўлиб, уруғ униб чиққунига қадар ҳарорати 5 даражадан юқори бўлиши керак.\nМойчечак сабзавот экиш мосламасида қатор оралари 50-60 см қилиб экилади. Уруғи ниҳоятда майда, уни бир текис экиш учун аввал уруғ 1/10 нисбатда қум ёки гўнгга аралаштирилади. Уруғларини шамол осонгина учириб кетади, шу сабабли уруғ сепилган ер енгилгина ғалтак машинада босиб ўтилади. Ҳар гектарига 2-2,5 кг. уруғ сарфланади. Уруғ 8- 10 кунда униб чиқади.\nУруғ униб 2-3 та барг ҳосил бўлгач, эгат олинади. Бунда майсалар жуда майда бўлганлигидан унинг тупроқ остида қолиб кетиши мумкинлигини назарда тутиш керак. Шунинг ҳаво қуруқ вақтда кичик-кичик эгатлар олинади. Суғорганда экинни ювиб кетмасилиги учун охиста жилдиратиб сув берилади. Баҳорда майса кўриниши биланоқ бегона ўтлар мотига ёки кетмонда, қатор ораларидагиси эса культиваторларда ўтаб чиқилади. Мавсумда 12 марта суғорилади ва шох-шаббаси туташиб кетгунича ҳap 2-3 марта суғорилгандан кейин ер юмшатиб турилади. Ўсимлик ўсиб ривожланиши давомида икки марта: биринчиси майса ҳосил бўлганининг 10-15- кунларида, иккинчиси – шоналаш даврида гектарига 30-40 кг ҳисобида азот билан озиқлантирилади.\nЭкин униб чиққанидан 30-40 кун ўтгач гуллайди. Мойчечак тўпгуллари махсус ясалган темир мослама ёки мойчечак йиғгич ускуналарда йиғилади. Ҳосилни неча бор йиғиб олиш ўсимлик ҳолатига боғлиқ бўлиб, 11 мартадан то 20 мартагача етиши мумкин. Бир гектар даладаги тўпгулни йиғиш, бир киши учун 180 кунлик иш ҳисобланади.\nМойчечак уруғи махсус ажратилган майдонда, уруғ тўлиқ пишиб етилган даврда саватчаларга йиғилади. Уруғнинг пишиб етилганлик даражаси – саватчасининг узунчоқ, конуссимон шаклда бўлиши билан аниқланади.\nЎсимликнинг гул саватчалари пишиб етилган юқори қисми тонгда, ҳали шудринг кўтарилмасидан ўроқда ўриб олинади ва унча зичламасдан боғ-боғ қилиб брезентга жойланиб, шийпонда сақланади. Бу ерда поясини ичкарига қаратиб 2 қатор жойланади ва боғлар қизиб кетмаслиги назорат қилиб турилади. Қуриган боғлар янчилади, уруғлари турли аралашмалардан тозаланиб, совурилади ва қопларга жойланади. Уруғ икки йилгача сақланиши мумкин.\nЙиғиб олинган тўпгулларни тезда қуритиш учун яхши шамол айланадиган шийпонга олиб борилади. Бу ерда жовонларга ҳар бир квадрат метрга 1-1,5 кг. ҳисобида ёйиб қуйилади.\nХом-ашё етилганининг ташқи белгилари: ярим куррасимон ёки конус шаклидаги бутун ёки қисман ёрилиб тўкила бошлаган гул саватчалари, улар гулбандсиз ёки 3 см.дан узун бўлмаган гулбанд қолдиғидир. Саватчалари теварак-атрофдаги тилсимон ёки кўплаб ўрта найсимон гуллардан иборат бўлади. Гул ўрни тақир, майда-майда чуқурчали, ичи бўш, гуллаш аввалида ярим куррасимон, охирида конуссимон; саватча ўрами черепицасимон, кўпқаторли бўлиб, кўплаб узунчоқ, учи тўмтоқ ва чеккалари кенг барглардан ташкил топган. Саватчанинг (тилсимон гуллардан ташқари) кенглиги 4-8 мм., тилсимон гуллар ранги оқ, найсимонлариники сариқ, саватча ўрами сарғиш-яшил, хушбўй, таъми ўткир.\nЕр устки қисми октябрь ойида ўриб олинади ва даладан олиб чиқилади. Ер устки қисми даладан олиб кетилганидан кейин эгатларда гектар ҳисобига 80 кг.дан фосфор берилади ва ер юмшатилади, бунда пушталар тепасидаги уруғдан чиққан экин келгуси йил учун сақлаб қолиниши керак.\nҲосилдорлик гектар ҳисобига 7-8 центнерни ташкил этади.\nХом-ашё тайёрланиши ва унинг сифати. Доривор мойчечак гуллари териш ўсимлик гуллаш даври бошидан бошланади. Бунда тўпгулдаги тилсимон гуллар тўлиқ очилганлигига эътибор қаратиш лозим.\nАгар тўпгулни териш кечиктирилса, улар қуритилганида сочилиб кетади ва маҳсулот сифатини йўқотади. Хом-ашёни териш қуруқ об-хаво шароитида олиб борилади. Доривор мойчечак тўпгуллари йиғиш 3 см гул бандини қолдириб, қўл ёрдамида ёки махсус тергич орқали амалга оширилади. Терилган гуллар босилмайди ва тезроқ қуритишга юборилади. Хом-ашёни қуритиш бостирмалар остида 2-3 см қалинликда тоза ерга ёйилиб, вақти-вақти билан аралаштирилган холда қуритилади.\nҚуруқ масса 25-27% ни ташкил этади. Сақлаш муддати 1 йилни ташкил этади.\nТалаб бўйича хом-ашё саватчага тўпланган гуллардан иборат бўлиб, тилсимон гуллари 12-18 та, улар оқ рангада, ўртасида эса сариқ, икки жинсли, найчасимон, гулкосачаси бўлмайди, гултожиси 5 тишли, оталиги 5 та, оналик тугуни 1 хонали, пастда жойлашган.\nТиббиётда қўлланилиши ва кимёвий таркиби. Доривор мойчечак тўпгулларининг тиндирмаси терлатувчи, антисептик ва оғриқ қолдирувчи восита сифатида стоматит, гангвинит, тонзилит ва ангиналарда қўлланилади. Уни яна меъда ва ичак, гинекологик касалликларни даволашда фойдаланилади. Жигар ва ўт йўли касалликларида унинг тиндирмаси ўт хайдовчи, оғриқ қолдирувчи ва тинчлантирувчи восита сифатида ишлатилади.\nДоривор мойчечак таркибида 0,2-0,8% эфир мойи, гвайянолид группа лактонлардан, прохамазулен, кумаринлар, каротин, витамин С ва шиллиқ моддалар, сесквитерпен углеводлардан ва спиртлардан (безаболол, кетоспирт) ва каприл кислотаси учрайди. ДФ талаби бўйича мойчечак эфир мойи 0,3% дан кам бўлмаслиги керак.\nТавсиялар. Ўзбекистоннинг исталган ҳудудида катта плантациялар ташкил этиш ва юқори ҳосил олиш мумкин.\nЎРМОН ХЎЖАЛИГИ ИЛМИЙ-ТАДҚИҚОТ ИНСТИТУТИ Эрта баҳорда униб чиқадиган ҳамда чой дамламалари тайёрланадиган доривор ўсимликлар бўйича маълумоти\n← Бетакрор Ўзбекистон манзаралари ҚАЛАМПИР ЯЛПИЗ – МЯТА ПЕРЕЧНАЯ - MENTHA PIPERITA L. →


“Ҳайратул аброр”. Иккинчи ҳайрат « Ўзбекистон Халқ Ҳаракати\n“Ҳайратул аброр”. Иккинчи ҳайрат\n30 November 2019 - 6:30\n“Маърифатуллоҳға шуҳуд англади…”\nНабиймиз, ҳабибимиз, оламлари сарвари Муҳаммад мустафо Расулуллоҳ соллаллоҳу алайҳи ва салламга қирқ ёшларида ваҳий келди. Ҳиро ғорида Жаброил алайҳиссалом Аллоҳнинг илк каломида етказдилар. Муҳаммад соллаллоҳу алайҳи ва саллам қўрқиб кетдилар. Уйларига келдилар ва Ҳадийжа розияллоҳу анҳу онамизга: “Мени ўраб қўйинг! Мени ўраб қўйинг!” – дедилар…\nИбн Аббос розияллоҳу анҳумонинг айтишларича, пайғамбаримиз Муҳаммад соллаллоҳу алайҳи ва саллам ўз ҳаяжонларини босиш учун ўраниб ётиб олдилар. Шунда Жаброил алайҳиссалом яна келдилар ва Музаммил сурасининг илк оятлари нозил бўлди:\nﻳَٓﺎ اَﻳُّﻬَﺎ اﻟْﻤُﺰَّﻣِّﻞُ﴿١﴾\nﻗُﻢِ اﻟَّﻴْﻞَ اِﻟَّﺎ ﻗَﻠٖﻴﻠًﺎ﴿٢﴾\n“Эй ўраниб олган зот! Тунлари ўрнингдан тур – кечанинг бир қисмини ибодатда ўтказ, бир қисмида истироҳат эт!” (1-оят)\n“Музаммил” сўзи луғатга кўра, “Ўраниб олган одам” маъносини билдиради.\nМузаммил сураси 20 оятдан иборат. Ўн тўққиз ояти Маккада тушган. Йигирманчи ояти эса Мадина шаҳрида нозил бўлган. Оятлар сиёқига кўра, Аллоҳ таоло ўз Расулини, соллаллоҳу алайҳи ва саллам, қўллаб-қувватлайди, унга кунларни, тунларни қандай тақсимлашни ўргатади, Аллоҳга ибодат қилиш йўл-йўриқларини беради, Аллоҳнинг динига кофир бўлганларга азоб ваъда қилади.\nАлишер Навоий “Ҳайратул аброр” достонидаги иккинчи ҳайрат бобида Кўнгилнинг малак – фаришталар оламидан дунё осмонига – коинотга қилган саёҳати ҳақида ҳикоя қилган. Бобнинг сарлавҳасида эса юқорида тарихи ва мазмунидан гап бошлаганимиз Музаммил сурасидаги 8-оятни келтирган. Шоир айнан Музаммил сурасини танлагани нафақат Кўнгилнинг саёҳтларини тушуниш, балки “Ҳайратул аброр” достони, умуман, “Хамса”нинг тўлиқ концепцияси, ғоявий йўналиши, мақсад-муддаоси, шоирнинг маслаку эътиқоди ҳақида аниқ, равшан, қатъий хулосани беради. Кўнгил фаришталар оламини кўрди. Оддий кўзнинг қуввати етмайдиган оламда бўлди. Энди у коинот оламига қадам қўйди. Ҳақиқатан, қизиқ жараён. Замон ва макон жиҳатдан олиб қарасак, горизонти ва вертикал ўлчамлари бениҳоя кенг, ҳатто, ўлчамсиз, ҳажмсиз – яъни инсон ақлига сиғмайдиган – ҳудудларда воқеалар содир бўлмоқда. Алишер Навоий одам ақлини, қалбини, руҳини – умуман, Инсоннинг ўрнини Илоҳий олам сарҳадларининг ичида тасвирламоқда. Адабий тафаккур мезонлари билан қараганда бу баланд юксаклик. Юксакликки, баланд юксаклик. Ақл ожиз, руҳ – кўнгил қодир бўлган юксаклик ҳақида сўз бормоқда.\nМуҳаммад соллаллоҳу алайҳи ва салламга ваҳий келиши – Илоҳият ва инсоният ўртасида алоқа тикланганига далолат эди. Алишер Навоий одамзод тарихида бу улуғ ҳодиса жараёнида тушган Музаммил сурасидан 8-оятни асос қилиш билан, аслида, инсон Кўнгли қандай бўлиши лозимлигини ёки инсон Кўнглининг асл ўрни, макони қаер эканлигини, инсон Кўнгли қаерга қараб талпиниши зарурлигини айтмоқда.\nШоир Кўнгилни иккинчи ҳайрат бобида ҳумоюбол қуш деб атайди. Коинотни малакут олами – мулк олами ўлароқ кўрсатади. Зотан, коинот Аллоҳнинг мулкидир. Мулк оламидир. Кўнгил қуш каби парвоз этди. Мулк оламидаги ҳар бир қават фалакка чиқди, кўнди, назар солди. Уларнинг ҳаммаси Музаммилдаги 8-оят ҳукми билан мутаҳаррик эканини кўрди:\nوَاذْﻛُﺮِ اﺳْﻢَ رَﺑِّﻚَ وَﺗَﺒَﺘَّﻞْ اِﻟَﻴْﻪِ ﺗَﺒْﺘٖﻴﻠًﺎ\n“Роббингнинг исмини бутун оламлардан узилган ҳолда зикр эт ва унга бутун вужудинг билан юзлан!” (Музаммил, 8-оят)\nАтрофда нима содир бўляпти – ҳеч бир иш қизиқ эмас, ҳар бир фалак ўз йўлидан юриб, фақат Аллоҳни, ўз Роббисини зикр этади, фақат Унга юзланади. Кўнгил коинотда ана шуни кўрди ва ҳамон ўзининг аҳволини ғафлатда топиб, ҳушдан кетди. Алишер Навоий шу ҳолатни тасвирлайди.\nБиринчи кунни фаришталар оламида ўтказган кўнгил иккинчи тонгда кўзини қайта очди. У ўтказган кеча жуда машаққатли кечди. Ҳар кўргани ажаб устига ажаб туғдирди. Чархи фалак ҳар нафасда янги тилсимларини кўрсатар, Кўнгил лолу ҳайрон эди. У қуш каби қанот қоқди ва Сомон йўлини кўрди. Бу йўл унни фалак айвонига қараб йўллар эди. Кўнгил беихтиёр шу йўл бўйлаб учди.\nАлишер Навоий Кўнгилни тойири қудсий деб айтади. Тойири қудсий – муқаддас қуш, яъни Аллоҳнинг амри ила қудсиятга боғлиқ қуш. Кўнгил фалакка қараб қанот қоқди, унинг бу учиши билан тан Ер устида қолди.\nҚолиби хокий қолибон хок уза,\nЧиқти фалак ахтари афлок уза.\nКўнгилнинг қаноти – Руҳ эди. У Руҳ сабабли учди.\nРуҳ қаноти била тойир бўлуб,\nЧарх шабистониға сойир бўлуб.\nКўнгил Сомон йўли бўйлаб учаркан, қаватлашган фалакларга дуч келди. Дастлабки фалак – Ойнинг макони эди. Ойнинг нури унинг гирдини ҳалқа каби ўраган. Алишер Навоий ойни ҳажр тунидаги машъал, гадонинг кулбаи вайронасидаги шамъга қиёслайди. Кўнгил Ойни айланиб томоша қилди ва у Аллоҳга тасбиҳ айтиб ўтирганини кўрди. Муттасил, тўхтовсиз Ҳаққа ҳамд айтаётган Ой нурга тўлганди:\nҲайъати гаҳ доира монанд ўлуб,\nСавт анга тасбиҳи худованд ўлуб.\nГоҳ бўлуб пайкари андоқки тил,\nАйтур учун ҳаққа сано муттасил.\nКўнгил Ойнинг макони бўлган фалакдан учиб, кейинги фалакка бориб тўхтади. Бу фалакда кумуш танли бут каби гўзал маскан тутган эди. Бу гўзалнинг қоши фусункор, кўзлари танноз, ишлари ишваю ноз эди. У – Зуҳра (Венера) сайёраси эди. Аторуднинг гўзаллигини тасвирлаган шоир уни беҳад озғинлиги, суяклари кўриниб тургани ҳақида сўзлайди ва у ҳам беш вақт ибодатда шукр ила машғуллигини тасвирлайди:\nЎзи ҳам ул раглар ила хамс адо,\nРаглару рагзан қилибон шукр адо.\nЗуҳра маконидан кейинги фалак Аторудга тегишли эди. Унинг иши ёзиш эди. Аторуд қанчалик хат битмасин, бари Илоҳнинг ҳамдидир:\nХамасидан нома сиёҳ ўлмайин,\nЁзғони жуз ҳамди илоҳ ўлмайин.\nАторуддан кейинги фалак – Қуёшнинг маконидир. Қуёш бутун оламга ҳаёт бағишлайди, нурлари ҳаёт нафасидир, унинг ҳам иши Ҳақ зикридир:\nЙўқки бу хат боштин-аёқ тил бўлуб,\nҲар тили ҳақ зикрига қойил бўлуб.\nҚуёш жойлашган фалакдан сўнг Баҳром (Марс) сайёрасининг орбитаси келган. У қўлида қилич тутган, қон тўкиш унга одат. Лекин Баҳром ҳар жиҳати ила ҳар лаҳза Аллоҳга шукур ўқийди:\nРумҳи била уқлари, бал тиғи ҳам,\nТиллар ўлуб дегали шукри ниам.\nБаҳромнинг мақомидан кейин Зуҳал (Сатурн)нинг фалакхонасидир. У ибодат ила банд. Унинг машғулоти ҳам саною ҳамддир:\nКишвар анга нуру сафо хиттаси,\nАнши этиб ҳамду сано хутбаси.\nКўнгил бу сайёралар жойлашган фалакларни кезиб, ўн икки юлдуз буржига етиб келди. Кўрдики, уларнинг ҳам иши ҳол тили сўзлаб, Аллоҳу Каримни олий билишдан иборатдир:\nҲол тили бирла мақол айлабон,\nҲамди карими мутаол айлабон.\nЎн икки бурждан ўтиб, ҳар бир юлдуз, ҳар бир сайёрани сайр қилган Кўнгил бу мавжудотларнинг бари Аллоҳнинг зикрида эканлигини топди. Уларнинг ҳар бирида Аллоҳни таниш, Аллоҳнинг маърифатини англаш учун бир шаҳодат бор эди:\nБутун мулк олами Аллоҳнинг зикри ила банд эканини кўрган Кўнгилга бир ғайрат келди. Бир ҳайрати минг бўлди. Барча зикрда зокир, у эса гунгу лол! Кўнгилнинг кечаги хижолати зиёда бўлиб, ҳушини йўқотди:\nҚилди яна ҳайрати беҳад ани\nҲуш заволи била бехуд ани.\nЭй соқий! Эй Аллоҳнинг маърифати ила ориф бўлган мўмин! Менга иймон сўзларини айт. Ҳикмат чашмаларига юзлантир. Агар жисмим заиф, ақлим ожиз, қалбим хаста бўлса, ҳолимга яраша муолажа кўрсат. Аллоҳнинг маърифати – Маърифатуллоҳга томон қадам бақадам етакла!\nБу Алишер Навоий талқинидаги Кўнгилнинг иккинчи ҳайрати эди. Кўнгил иккинчи оламга ҳам сайр этди ва Аллоҳнинг зикри ила тўлган коинотни кашф этди.\nУ топган ҳикмат, у кўрган ибрат денгизи шу эди.


Путин Қирғизистоннинг $488 млн давлат қарзидан кечди\nРоссия президенти Владимир Путин Қирғизистон билан Россия олдидаги қарздан кечиш тўғрисидаги ҳукуматлараро шартномани ратификация қилиш ҳақидаги қонунни имзолади. Бу ҳақда РФ раҳбарининг расмий сайтида хабар қилинмоқда.\nРоссия Қирғизистоннинг 2012 йилдаги 488,9 млн доллар миқдоридаги ҳамма қарзидан кечишга розилик билдирди. 2013 йилда Россия 188,9 млн доллардан кечган эди. Келишувга биноан, қолган сумма, 300 млн долларов 10 йил давомида ўчирилиши лозим эди – 2016 йилдан 2025 йилгача – ҳар йили 30 млн доллардан. 2016-2017 йилларда 60 млн доллар ўчирилган. 2017 йил 30 апрелдаги ҳолатга кўра, Қирғизистоннинг Россия олдидаги қарздорлиги 240 млн долларни ташкил қилади.\n2017 йил 20 июнда, президент Алмазбек Атамбаевнинг Россияга ташрифи чоғида ҚРнинг РФ олдидаги 2012 йилдаги қарздорлигини тартибга солиш ҳақидаги битимга баённома имзоланди.\nҚирғизистон молия вазирлиги 2017 йилда таъкидлаганидек, 240 млн доллар ҳажмидаги қарздан биратўла кечиш ЯИМга нисбатан давлат ташқи қарзи даражасини 3,8% га қисқартиради.


Блогерликни қонун билан тартибга солиш шартмас...\n08.08.2019 09:58 0 591\n«Буюк келажак» эксперти Беҳзод Мамадиев айни кунларда муҳокмаларга сабаб бўлаётган блогерлик фаолияти юзасидан ўз мулоҳазаларини билдириб ўтди. Қуйида муаллифнинг фикрларини келтириб ўтамиз.\nШу кунлар Ўзбекистонда блогерлар роса гап-сўз бўляпти. Президент тилга олгандан бери уларнинг оғзи қулоғида. Мен ҳам кўпчиликдан қолмай, шу мавзуда фикримни билдирсам.\nЯна бир тоифа блогерлар бор. Уларни журналист блогерлар деб атайман. Яъни асли касби журналист, лекин шахсий саҳифа очиб блогерлик қилади. Элдор Асанов, Муҳрим Аъзамхўжаев каби блогерлар.\nҒарбдаги кўплаб ОАВлар журналист ходимларига шундай талаб қўяди: яъни, улар шахсий саҳифаларида ҳам касбини, ким учун ишлашини унутмаган ҳола имкон қадар холис фикр билдириши керак.\nТуҳмат масаласида икки ўгиз гап. Давлат арбоблари ўзларини туҳмат ёки ҳақоратга учраган деб ҳисобласа, суд бундай ишларни кўриб чиқишда фуқароларнинг давлат арбоби ҳақида маълумот олиш ҳуқуқини бу арбобнинг шахсий дахлсизлик ҳуқуқидан устун қўйиши керак. АҚШда ва кўплаб Ғарб давлатларида тартиб шунақа. Шу боис бирор расмийнинг журналистни судга бергани ҳақида эшитмайсиз. Чунки судда ютқазишини билади.\nблогер журналист Буюк келажак


ЖИЗЗАХ. “Жиззахдан ёзмоқдамиз. Ўзини Маданият вазирлигидан деб таништирган бир неча киши шу иккита қоғозни асос қилиб мусиқа мактабларини текшириб юрибди. Аниқроғи, мусиқа мактаблари вакилларини асабини қақшатмоқда. Гуруҳ раҳбари ўзини вазирлик кадрлар бўлими бошлиғи, деб таништирди. Қолган опалар Чирчиқдаги мусиқа мактаблари директорлари экан. Уларга Жиззах вилоят маданият бошқармаси раҳбари ҳамроҳлик қилмоқда. Лекин текшириш ва хизмат сафари тўғрисида вазирнинг буйруғини кўрсатиша олмади. Ушбу текширув қонун-қоидага мувофиқ ўтказилмоқдами?”


08:18 / 28.05.2020\nЯпония иқтисодиётида кетма-кет икки чоракда қисқариш кузатилди. Натижада дунёнинг учинчи энг йирик иқтисодиётида расман рецессия бошланди.\n2020 йилнинг биринчи чорагида Япония реал ялпи ички маҳсулоти ҳажми мавсумий ўртача кўрсаткичдан 3,4 фоизга паст бўлди.\nТаҳлилчилар бу даврда мамлакат иқтисодиётига етган зарарни бундан каттароқ деб баҳолаб, пасайиш 4,6 фоизни ташкил этишини прогноз қилганди.\nБу ҳақда Япония ҳукумати ахборотига асосланиб, The Diplomat хабар бермоқда.\nПандемия фонида рўй бераётган инқироз шароитида йилнинг биринчи чорагида ишлаб чиқариш, экспорт ва истеъмол харажатлари кўрсаткичлари, умуман мамлакат иқтисодиётининг барча жабҳаларида қисқариш қайд этилди.\nМарт ойида Японияда эпидемиянинг иккинчи тўлқини бошланиб, апрель ойида мамлакатда фавқулодда ҳолат эълон қилингани ҳисобига, иккинчи чоракдаги кўрсаткичлар бундан-да салбий тус олиши кутилмоқда.\nАйрим таҳлилчиларга кўра, 2020 йилда Япония иқтисодиёти 20 фоиздан кўпроққа қисқариши эҳтимоли бор. Агар шундай бўлса, бу Японияда иқтисодий маълумотлар расман қайд этила бошланган 1955 йилдан кейинги давр учун антирекорд бўлади.\nКунчиқар юртда рецессия (кетма-кет икки чоракда ЯИМ ҳажмининг қисқариши) сўнгги марта 2015 йилда кузатилганди.\nОдатда туристлар билан тўлиб-тошадиган Токио ҳозир бўш қолмоқда. NHK`нинг ёзишича, дунёнинг энг кўп йўловчи қатнови амалга ошириладиган поезд станцияларидан бири – Шинжуку темирйўл станцияси атрофида пиёдалар ҳаракати 70 фоизга камайган.\nШунингдек, мамлакатда апрел ойида истеъмолчилар ишонч индекси 2008 йилги молиявий инқироз ва 2011 йилдаги Фукусима ядровий портлашидан кейинги ҳолатдан ҳам пастроққа тушиб кетган. Экспорт эса апрелнинг биринчи 20 кунида бешдан бирга қисқарди.\nУмумий ҳисобда, Япония инқирозни юмшатиш учун ўз ЯИМнинг 20 фоиздан ортиғини сарфлади.\n25 май куни мамлакатнинг барча префектураларида фавқулодда ҳолат режими тугатилди.\nГарчи япон ҳукуматининг пандемияга қарши олиб бораётган ишлари тез-тез танқид қилиб турилган бўлса-да, мамлакатда вирусдан зарарланишнинг кучли тўлқини кузатилмаганини таъкидлаш лозим.\n28 май ҳолатига кўра, Японияда 16,6 минг кишига Covid-19 ташхиси қўйилган ва бу билан мамлакат беморлар сони бўйича дунёда 40-ўринда бўлиб турибди.\nБеморларнинг 846 нафари вафот этди, 13,8 мингдан ортиқ киши тузалган.


Россия Федерацияси Федерация Кенгаши Россиянинг АҚШдаги элчисини чақириб олишга изоҳ берди\n18 Mart 14:12 / Published in Жаҳон\nРоссия Федерация Кенгаши элчини АҚШдан чақириб олиш тўғрисидаги қарорга изоҳ берди\nФедерация Кенгаши Россиянинг АҚШдаги элчисини Москвага чақириш қарорини юқори баҳолади.\nРоссиянинг АҚШдаги элчиси Анатолий Антоновнинг Вашингтондан Москвага чақириб олиниши Америка Президенти Джо Байденнинг баёнотига этарли ва ягона тўғри муносабатдир. Шундай қилиб, ушбу қарор Федерация Кенгаши вице-спикери Константин Косачев томонидан Фаcебоок-даги саҳифасида баҳоланди.\n“Бундай баёнотлар ҳар қандай шароитда қабул қилиниши мумкин эмас ва муқаррар равишда икки томонлама алоқаларни кескинлаштирмоқда. Россия элчисини Вашингтондан Москвага маслаҳат учун чақириб олиш Ч бундай вазиятда тезкор, адекват ва ягона тўғри реакция”, — деди Косачев.\nБундан ташқари, Федерация Кенгаши вице-спикери, эҳтимол бу Кремлнинг Байденнинг сўзларига бўлган сўнгги муносабати эмаслигини, «агар Америка томони томонидан ҳеч қандай тушунтириш ва кечирим бўлмаса» деб ёзган.\nАввалроқ Антоновни Москвага чақириш тўғрисидаги қарор Вашингтон билан муносабатлар истиқболларини таҳлил қилиш учун қабул қилинганлиги ҳақида хабар берилган эди. Россия ташқи ишлар вазирлиги бу ҳақда Президент Байден Россия раҳбари Владимир Путин билан суҳбати ҳақида айтиб берганидан бир неча соат ўтгач айтди, унинг сўзларига кўра у ҳамкасбини Америка сайловларига аралашгани учун жазонинг муқаррарлиги тўғрисида огоҳлантирди.\n“Ҳозирги вазият Вашингтоннинг мақсадга мувофиқ сиёсатининг натижасидир, бу ўтган йилларда, аслида икки томонлама ўзаро муносабатларни қасддан боши берк кўчага олиб келган. Маъмуриятнинг бизнинг мамлакатимизга нисбатан конструктив бўлмаган ёъналиши Россия ва АҚШ манфаатларига жавоб бермайди ва Америка раҳбарларининг айрим ўйламаган баёнотлари аллақачон зиддиятли муносабатларга хавф туғдиради», деб таъкидлади ТИВ.\nTagged under: АҚШ, БАЙДЕН, ПУТИН, ФЕДЕРАЦИЯ КЕНГАШИ, элчини чақириб олиш\nНиццада террорчининг қамоқхонага олиниши камерага тушди: видео


Ўзбекистон таэквондо терма жамоаси Италиядаги жаҳон чемпионатида биринчи ўринни эгаллади\n21:32 / 05.06.2015\nИталиянинг Венеция шаҳрида ўсмирлар, ёшлар ва катталар ўртасида таэквондонинг ITF Васко йўналиши бўйича ўтказилган жаҳон чемпионати якунланди. Ўттизга яқин давлатдан 600 нафардан зиёд спортчи иштирок этган мусобақада ўзбекистонлик даян усталари ҳам муваффақиятли қатнашишди.\nЯкунда 16та олтин, 5та кумуш, 6та бронза медалини қўлга киритган Ўзбекистон терма жамоаси умумжамоа ҳисобида илк маротаба биринчи ўринни эгаллади. Ўзбекистонликлардан Заргуна Ахрорқулова бир йўла 3та олтин медал билан тақдирланди. Зуҳра Эргашева икки бор шоҳсупанинг энг юқори поғонасига кўтарилди.\nУмумжамоа ҳисобида иккинчи ўрин Шотландия терма жамоасига насиб этган бўлса, кучли учликка Италия терма жамоаси якун ясаб берди. Ғолиблик учун асосий даъвогар ҳисобланган Россия терма жамоаси бу сафар тўртинчи ўрин билан кифояланди.\nЭнди терма жамоа аъзолари 28-30 август кунлари Болгарияда ўсмирлар ўртасида ўтказиладиган жаҳон чемпионатига тайёргарлик кўришади. Шунингдек, таэквондочиларимиз июль ойида Хитой пойтахти Пекин шаҳрида ўтказиладиган халқаро турнирда ҳам иштирок этишади.


Ҳолбрук: "Толибондан кўра Ал- Қоида хатарли"\nРичард Ҳолбрук олти ой ичида Имомали Раҳмон билан иккинчи марта учрашмоқда.\nАҚШнинг Афғонистон ва Покистон бўйича махсус вакили Ричард Ҳолбрук Тожикистонга қилган сафари пайтида Марказий Осиёга Толибондан кўра кўпроқ Ал - Қоида хатар солаётганини айтди. Ричард Ҳолбрукнинг бу фикри 20 феврал куни Душанбеда журналистлар билан бўлган учрашув чоғида янгаради.\nРичард Ҳолбрук 20 феврал куни Душанбе шаҳрида журналистлар билан бўлган учрашуви чоғида “Тожикистон Афғонистондаги вазиятни барқарорлаштиришда ва бу мамлакатда тинчлик ўрнатилишида катта рол ўйнаши мумкин”, деди.Save\n- Сўнгги олти ой давомида мен Тожикистон президенти Имомали Раҳмон билан иккинчи марта учрашдим. Мазкур мулоқотларимиз чоғида, Афғонистондаги вазият ва бу ердаги халқаро кучлар ҳаракатлари билан боғлиқ муаммоларни муҳокама қилган эдик.\nАфғонистондаги вазиятни барқарорлаштиришда ва бу мамлакатда тинчлик ўрнатилишида Тожикистоннинг алоҳида ўрни борлигини таъкидлаган эдим.\nИмомали Раҳмон бугунги учрашувимиз чоғида Марказий Осиё ва Афғонистондаги вазият ҳақида менга батафсил маълумот берди, - деди АҚШ расмийси.\nҲолбрукнинг таъкидлашича, суҳбат давомида, шунингдек, Тожикистон, Афғонистон ва Покистонни боғловчи “CASA-1000” электр тармоғи лойиҳасининг амалга ошириш жараёни, минтақадаги сув ва энергетика муаммолари муҳокама қилинди.\nМинтақа хавфсизлигига тўхталган Холбрук Марказий Осиёга Толибондан кўра кўпроқ Ал - Қоида хатар солаётганини айтди.\n- Биздаги маълумотларга кўра, бугун наинки Марказий Осиё, балки бутун жаҳонга жиддий хавф солиб турган террористик ташкилотларнинг энг кучлиси айнан Ал - Қоидадир. Шунинг учун бу ташкилотга қарши курашда барча кучларни, жумладан, Хитой ва Покистонни ҳам бирлаштириш лозим, - деди Ричард Ҳолбрук.\nРичард Ҳолбрук АҚШнинг Афғонистон ва Покистондаги махсус вакили сифатида Марказий Осиёга илк бор расмий визит билан келди.\nАмерика расмийси бундан олдин Афғонистон, Покистон, Қирғизистон ва Ўзекистонда бўлиб, мазкур давлатлар раҳбарлари билан ҳам мулоқот қилди.\nМарказий Осиё, хусусан, Тожикистон Афғонистондаги АҚШ ва НАТО қўшинларини озиқ-овқат ҳамда ноҳарбий юклар билан таъминлашда асосий транзит йўларидан бирига айланган.\nТаҳлилчиларнинг таъкидлашларича, АҚШ ва унга шерик бўлган бошқа давлатлар Афғонистондаги аксилтеррор амалиётларини якунига етказиш йўлида Марказий Осиё билан ҳамкорлик қилар эканлар, бу минтақадаги муаммолар, жумладан, инсон ҳуқуқлари бузилиши, сув-энергетика заҳираларидан фойдаланишдаги ўзаро зиддиятларни кўриб, кўрмаганликка олаяпти.\nАҚШ махсус вакилининг Марказий Осиё раҳбарлари билан мулоқотлари асосан Афғонистон масаласи бўлганлиги ҳам шундан далолат.\n- АҚШ учун ҳозир Афғонистонда Толибонга қарши ҳал қилувчи амалиётлар олиб бораётган халқаро ҳарбий кучларга зарур бўлган юкларни етказиб бериш асосий масала ҳисобланади.\nНазаримда, наинки Тожикистоннинг, балки бутун Марказий Осиё давлатларининг ички масалалари Америка учун муҳим эмас. Жумладан, Тожикистон, Афғонистон ва Покистонни электр энергияси билан боғловчи“CASA-1000” электр тармоғи лойиҳасини амалга ошириш жараёни, минтақадаги сув ва энергетика муаммоларига ўхшаш мавзулар, рамзий маънода муҳокама бўлганлиги ҳаммага аён, - дейди таҳлилчи Дониёр Содиқзода.


Бош прокурор: «Чирчиқлик маньяк». Жиноятларни яширган ИИБ ходимлари жавобгарликка тортилди - Darakchi\nБош прокурор: «Чирчиқлик маньяк». Жиноятларни яширган ИИБ ходимлари жавобгарликка тортилди\nЖАМИЯТ 23.05.2020, 11:48\nЧустдаги 52- мактабнинг бир йўла барча битирувчилари талабаликка қабул қилинди\nНега бугунги кунда жамоат жойларида ниқоб тақиш жуда муҳим. У ҳақиқатдан ҳимоя қилади(ми)?\n15 та автобусдан иборат карвон 750 нафар фуқарони Ўзбекистонга олиб келди


Коррупцияга қарши курашда оиланинг ўрни\nКоррупция - тараққиётга тўсиқ!\n“Термиз аэропорт” чегара божхона пости ходимлари томонидан айни шу мавзудаги профилактик учрашув Низомий номидаги Тошкент давлат педагогика университетининг Термиз филиалида ташкил этилди.\n"Назарбек"да тадбиркорлар билан очиқ мулоқот бўлиб ўтди.\nТошкент вилояти божхона бошқармаси “Назарбек” ташқи иқтисодий фаолият божхона постида пост шахсий таркиби ва ТИФ қатнашчилари иштирокида навбатдаги йиғилиш бўлиб ўтди.\nКоррупцияга йўқ дегин!\nСурхондарё вилояти божхона бошқармаси “Айритом” чегара божхона постида “Коррупцияга йўқ дегин!” шиори остида тарғибот тадбири ташкил қилинди. Унда мазкур пост ходимлари ва чегарадош ҳудуддаги маҳаллалар фаоллари иштирок қилди.\nКоррупцияга қарши курашда оила билан ҳамкорликнинг роли\nТарбия оиладан бошланади, деганларидек фарзанд тарбиясида оиланинг беқиёс ўрни бор. Шу боис божхона тизимида коррупцияни олдини олиш, Ватан, ота-она сингари муқаддас тушунчаларни ёш божхоначилар онгига сингдириш, фарзандларининг хизмат фаолиятидаги хатти-ҳаракатига бефарқ бўлмаслик, бу борада ота-оналарнинг масъулиятини оширишга алоҳида эътибор қаратилмоқда.


Қийинчиликларсиз товуқни патидан тозалаш усуллари – Tadbirkor-Fermer\nҚийинчиликларсиз товуқни патидан тозалаш усуллари\nБугунги мақоламизда товуқни осонгина уй шароитида патларини юлиш мавзусида гаплашамиз. Эртами кечми ҳар бир товуқ сўйилади, тухум қўйувчи товуқларни ҳам, ёши ўтгандан сўнг ҳосилдорлиги камайиб кетгандан сўнг сўйилади. Паррандачиларнинг ҳар бири товуқ патидан тозалашни ва сўйишни билиши лозим.\nУй шароитида товуқни патидан тўғри тозалаш.\nТовуқни пичоқдан ўтказишдан олдин, сиз дуч келадиган муаммо бу товуқ тезаги, товуқни сўйишдан олдин товуқни алохида боқинг, озуқа берманг шунда ошқозони тоза бўлади ва пичоқдан ўтказаётганингизда қийинчилик туғдирмайди.\nБиринчи масалани ҳал қилиб болганингиздан сўнг, тезлик билан товуқ патини юлинг, гўшти совугач бу жараён қийинлашади.\nТовуқ патини икки усулда тозалаш\nКесган товуғингизни бошдан ойоқ қилиб кўтаринг, қон оқсин. Сўнгра товуқ патидан тозалашни бошланг\nТовуқ гўштини текис жойга қўйиб, думи ва қанот патларини тозалаш\nСўнгра товуқ қорни ва кўкрак қафаси патларини тозалаш\nОхирги қадам товуқнинг бўйни ва ойоқларидаги патларни юлиш.\nТОвуқни кесгандан сўнг, дарҳол патини юлишмайди, кастрюлкага солишади, кастрюлка чуқур бўлсин ( товуқни солганда суви ташқарига тўкилмасин) қайнаган сувга ярим минут солинади, ундан кўп турса масалани қийинлаштирасиз\nБундай усул пат юлишни осонлаштиради\nТтовуқни қайнаган сувга солиш ёқимсиз ҳид чиқаради, шунинг учун бу жараённи ҳаво айланиб турадиган жойда қилиниши керак.\nҚандай усулни танлашингиздан қатъий назар товуқни патини юлишда бўйига қараб юлиш лозим.\nУй шароитида товуқ патини юлиш видео:\nУндан кейин гўштига ўтамиз, патдан тозаланган гўштни иссиқ сувда ювинг. Асосийси товуқни бўлаётганда ошқозонига эхтиёт бўлиш керак. Агар ошқозон ёрилиб кетса у товуқни ташлаб юбориш керак. Товуқнинг юраги, ошқозони ва жигарини алохида кесиб олинг, буларни бошқа овқатларда ишлатиш мумкин. Бошқа органлари эса сизга керак эмас.